**ΠΡΟΤΥΠΗ**

**ΣΥΜΒΑΣΗ ΠΛΑΙΣΙΟ ΧΡΗΣΗΣ ΕΓΚΑΤΑΣΤΑΣΗΣ ΥΓΡΟΠΟΙΗΜΕΝΟΥ ΦΥΣΙΚΟΥ ΑΕΡΙΟΥ (ΥΦΑ) ΓΙΑ ΦΟΡΤΩΣΗ ΦΟΡΤΗΓΩΝ ΥΦΑ**

**ΠΕΡΙΕΧΟΜΕΝΑ**

|  |  |
| --- | --- |
| **Άρθρο** | **Σελίδα** |

[*1.* *ΟΡΙΣΜΟΙ ΚΑΙ ΕΡΜΗΝΕΙΑ 3*](#_Toc103094629)

[*2.* *ΑΝΤΙΚΕΙΜΕΝΟ ΚΑΙ ΦΥΣΗ ΤΗΣ ΣΥΜΒΑΣΗΣ Φ-ΥΦΑ 6*](#_Toc103094630)

[*3.* *ΔΗΛΩΣΕΙΣ ΤΩΝ ΜΕΡΩΝ 7*](#_Toc103094631)

[*4.* *ΥΠΗΡΕΣΙΕΣ Φ-ΥΦΑ 8*](#_Toc103094632)

[*5.* *ΥΠΟΧΡΕΩΣΕΙΣ ΤΩΝ ΜΕΡΩΝ 11*](#_Toc103094633)

[*6.* *ΑΜΟΙΒΗ ΚΑΙ ΤΡΟΠΟΣ ΠΛΗΡΩΜΗΣ 12*](#_Toc103094634)

[*7.* *ΕΓΓΥΟΔΟΣΙΑ 14*](#_Toc103094635)

[*8.* *ΕΥΘΥΝΗ ΤΩΝ ΜΕΡΩΝ 15*](#_Toc103094636)

[*9.* *ΑΝΩΤΕΡΑ ΒΙΑ 16*](#_Toc103094637)

[*10.* *ΔΙΑΡΚΕΙΑ – ΑΝΑΣΤΟΛΗ ΤΗΣ ΣΥΜΒΑΣΗΣ - ΚΑΤΑΓΓΕΛΙΑ 16*](#_Toc103094638)

[*11.* *ΥΠΟΚΑΤΑΣΤΑΣΗ 18*](#_Toc103094639)

[*12.* *ΕΜΠΙΣΤΕΥΤΙΚΟΤΗΤΑ 18*](#_Toc103094640)

[*13.* *ΕΙΔΟΠΟΙΗΣΕΙΣ 19*](#_Toc103094641)

[*14.* *ΠΟΛΙΤΙΚΗ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ, ΔΩΡΟΔΟΚΙΑΣ ΚΑΙ ΔΙΑΦΘΟΡΑΣ 19*](#_Toc103094642)

[*15.* *ΕΦΑΡΜΟΣΤΕΟ ΔΙΚΑΙΟ ΚΑΙ ΔΙΚΑΙΟΔΟΣΙΑ 20*](#_Toc103094643)

[*16.* *ΤΕΛΙΚΟΙ ΟΡΟΙ 21*](#_Toc103094644)

[*ΠΑΡΑΡΤΗΜΑ I - ΥΠΟΔΕΙΓΜΑ ΑΙΤΗΣΗΣ ΣΥΝΑΨΗΣ ΣΥΜΒΑΣΗΣ ΠΛΑΙΣΙΟ ΧΡΗΣΗΣ ΕΓΚΑΤΑΣΤΑΣΗΣ Φ-ΥΦΑ ΓΙΑ ΦΟΡΤΩΣΗ ΦΟΡΤΗΓΩΝ ΥΦΑ 23*](#_Toc103094645)

[*ΠΑΡΑΡΤΗΜΑ ΙΙ - ΣΥΝΥΠΟΒΑΛΛΟΜΕΝΑ ΔΙΚΑΙΟΛΟΓΗΤΙΚΑ 24*](#_Toc103094646)

[*ΠΑΡΑΡΤΗΜΑ ΙΙΙ - ΥΠΟΔΕΙΓΜΑ ΑΙΤΗΣΗΣ ΔΕΣΜΕΥΣΗΣ ΧΡΟΝΟΘΥΡΙΔΑΣ Φ-ΥΦΑ 26*](#_Toc103094647)

[*ΠΑΡΑΡΤΗΜΑ IV - ΥΠΟΔΕΙΓΜΑ ΗΜΕΡΗΣΙΑΣ ΔΗΛΩΣΗΣ ΦΟΡΤΩΣΗΣ ΦΟΡΤΗΓΟΥ ΥΦΑ 28*](#_Toc103094648)

[*ΠΑΡΑΡΤΗΜΑ V - ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΑΟΡΙΣΤΟΥ ΧΡΟΝΟΥ 32*](#_Toc103094649)

[*ΠΑΡΑΡΤΗΜΑ VΙ – ΑΣΦΑΛΙΣΗ 34*](#_Toc103094650)

Η παρούσα Σύμβαση-Πλαίσιο Χρήσης Εγκατάστασης Υγροποιημένου Φυσικού Αερίου για Φόρτωση Φορτηγών ΥΦΑ (η «**Σύμβαση Φ-ΥΦΑ**») συνάπτεται στην Αθήνα σήμερα ημέρα [●], [●] μεταξύ των κάτωθι συμβαλλόμενων μερών (τα «**Μέρη**» και έκαστο το «**Μέρος**»):

**(1)** Της ανώνυμης εταιρείας με την επωνυμία «**ΔΙΑΧΕΙΡΙΣΤΗΣ ΕΘΝΙΚΟΥ ΣΥΣΤΗΜΑΤΟΣ ΦΥΣΙΚΟΥ ΑΕΡΙΟΥ ΑΝΩΝΥΜΗ ΕΤΑΙΡΕΙΑ**» και τον διακριτικό τίτλο «**ΔΕΣΦΑ**», η οποία εδρεύει στον Δήμο Χαλανδρίου Αττικής (Λεωφόρος Μεσογείων, αριθμός 357-359, 152 31), με αριθμό καταχώρισης στο Γενικό Εμπορικό Μητρώο: 007483601000, με αριθμό φορολογικού μητρώου (ΑΦΜ): 998808114 και αρμόδια για τη φορολόγησή της τη ΔΟΥ ΦΑΕ ΑΘΗΝΩΝ, όπως εκπροσωπείται νόμιμα για την υπογραφή της παρούσας από [●], η οποία θα καλείται εφεξής ο «**Διαχειριστής**», και

**(2)** Της [*ανώνυμης*] εταιρείας με την επωνυμία «[●]» και τον διακριτικό τίτλο «[●]», η οποία εδρεύει στην [●] (οδός [●], αριθμός [●], Τ.Κ.: [●]), με αριθμό καταχώρισης στο Γενικό Εμπορικό Μητρώο: [●], αριθμό φορολογικού μητρώου (ΑΦΜ): [●] και αρμόδια για τη φορολόγησή της τη ΔΟΥ [●], όπως νόμιμα εκπροσωπείται για την υπογραφή της παρούσας από τον [●], η οποία θα καλείται εφεξής ο «**Χρήστης ΟΔΥΦΑ**».

**ΤΑ ΜΕΡΗ, ΑΦΟΥ ΕΛΑΒΑΝ ΥΠΟΨΗ ΟΤΙ:**

**(Α)** Ο Διαχειριστής είναι ο διαχειριστής του Εθνικού Συστήματος Φυσικού Αερίου (εφεξής το «**ΕΣΦΑ**»), σύμφωνα με τους οικείους νόμους και κανονισμούς, περιλαμβανομένου του Κώδικα Διαχείρισης (όπως ορίζεται κατωτέρω).

**(Β)** Ο Χρήστης ΟΔΥΦΑ είναι εγγεγραμμένος στο μητρώο χρηστών του ΕΣΦΑ (εφεξής το «**Μητρώο Χρηστών**»), το οποίο τηρείται δυνάμει της με αριθμό [●] απόφασης της ΡΑΕ.

**(Γ)** Ο Χρήστης ΟΔΥΦΑ υπέβαλε στον Διαχειριστή την με αριθμό πρωτοκόλλου [●] Αίτηση Σύναψης Σύμβασης-Πλαίσιο Χρήσης Εγκατάστασης ΥΦΑ για Φόρτωση Φορτηγών ΥΦΑ (εφεξής η «**Αίτηση Σύναψης Σύμβασης Φ-ΥΦΑ**») σύμφωνα με το Παράρτημα Ι της παρούσας Σύμβασης Φ-ΥΦΑ, η οποία έγινε δεκτή από τον Διαχειριστή σύμφωνα με τις διατάξεις του Κώδικα Διαχείρισης.

**ΣΥΜΦΩΝΗΣΑΝ, ΣΥΝΟΜΟΛΟΓΗΣΑΝ ΚΑΙ ΕΚΑΝΑΝ ΑΜΟΙΒΑΙΑ ΑΠΟΔΕΚΤΑ ΤΑ ΑΚΟΛΟΥΘΑ:**

**1. ΟΡΙΣΜΟΙ ΚΑΙ ΕΡΜΗΝΕΙΑ**

**1.1 Ορισμοί**

Στην παρούσα Σύμβαση Φ-ΥΦΑ:

|  |  |
| --- | --- |
| **Αποδεκτή Τράπεζα** | σημαίνει ελληνικό χρηματοπιστωτικό ίδρυμα που εποπτεύεται από την Ευρωπαϊκή Κεντρική Τράπεζα ως σημαντική εποπτευόμενη οντότητα (ειδικότερα η Alpha Bank, η Eurobank, η Εθνική Τράπεζα της Ελλάδος και η Τράπεζα Πειραιώς), ή οποιοδήποτε ελληνικό παράρτημα διεθνώς αναγνωρισμένου τραπεζικού ιδρύματος με αξιολόγηση πιστοληπτικής ικανότητας, κατ’ ελάχιστον ίση με Α από τον οίκο Standard & Poor's Corporation ή Α3 από τον οίκο Moody's Investors Services, Inc., το οποίο θα έχει εγκριθεί από τον Διαχειριστή. |
| **Γεγονότα Ανωτέρας Βίας** | έχει το νόημα που αποδίδεται στο άρθρο 9.1 της παρούσας. |
| **Γενικός Κανονισμός** | έχει το νόημα που αποδίδεται στο άρθρο 14.1 της παρούσας. |
| **Εγγυητική Επιστολή** | έχει το νόημα που αποδίδεται στο άρθρο 7.1 (β) της παρούσας. |
| **Εγγυοδοσία** | έχει το νόημα που αποδίδεται στο άρθρο 7.1 της παρούσας. |
| **Εκτελεστική Σύμβαση** | σημαίνει κάθε επιμέρους σύμβαση που καταρτίζεται μεταξύ του Διαχειριστή και του Χρήστη ΟΔΥΦΑ, στο πλαίσιο της Σύμβασης Φ-ΥΦΑ, και αφορά στη δέσμευση συγκεκριμένης κάθε φορά Χρονοθυρίδας Φ-ΥΦΑ, κατόπιν υποβολής από τον Χρήστη ΟΔΥΦΑ και έγκρισης από τον Διαχειριστή της οικείας Αίτησης Δέσμευσης Χρονοθυρίδας Φ-ΥΦΑ, σύμφωνα με τους όρους της παρούσας Σύμβασης Φ-ΥΦΑ. |
| **Εμπιστευτικές Πληροφορίες** | σημαίνει όλα τα εμπορικά ευαίσθητα έγγραφα, πληροφορίες και στοιχεία εκάστου Μέρους τα οποία περιέρχονται σε γνώση του άλλου Μέρους κατά τη διάρκεια της Σύμβασης Φ-ΥΦΑ και τα οποία σχετίζονται με τη Σύμβαση Φ-ΥΦΑ και την εκτέλεση αυτής. Δεν θεωρούνται Εμπιστευτικές Πληροφορίες αυτές που αφορούν στη λειτουργία του ΕΣΦΑ και στους Χρήστες αυτού ή τρίτους, πληροφορίες που αφορούν ιστορικά στοιχεία και στατιστικά δεδομένα, καθώς κάθε είδους στοιχείο που έχει ήδη νόμιμα δημοσιοποιηθεί, ή που κατά την ισχύουσα νομοθεσία ή τη συνήθη εμπορική πρακτική δε θεωρείται ως εμπορικά ευαίσθητη και εμπιστευτική πληροφορία. |
| **ΕΣΦΑ** | έχει το νόημα που αποδίδεται στην παράγραφο (Α) του Προοιμίου. |
| **Καθορισμένο Σημείο Παράδοσης** | είναι το σημείο σύνδεσης του φορτηγού με τον εύκαμπτο σωλήνα (flexible hose). |
| **Κανονισμοί και Εγχειρίδια** | σημαίνει:  (α) το Εγχειρίδιο Φόρτωσης Φ-ΥΦΑ,  (β) το Εγχειρίδιο Τεχνικών Προδιαγραφών Φορτηγού και Οδηγού Φορτηγού ΥΦΑ,  (γ) τον Κανονισμό Μετρήσεων ΕΣΦΑ,  (δ) τον Κανονισμό Τιμολόγησης Βασικών Δραστηριοτήτων του ΕΣΦΑ και το τιμολόγιο παροχής της Υπηρεσίας Φ-ΥΦΑ,  (ε) τον Κώδικα Διαχείρισης,  (στ)τους Όρους Χρήσης Πληροφοριακού Συστήματος και  (ζ)κάθε άλλο κανονισμό ή εγχειρίδιο που υιοθετείται κατά καιρούς από τον Διαχειριστή στο πλαίσιο των αρμοδιοτήτων του αναφορικά με την παροχή των Υπηρεσιών Φ-ΥΦΑ,  όπως καθένα από τα ανωτέρω τροποποιείται και ισχύει κατά καιρούς, νοουμένου ότι για την έγκυρη τροποποίηση των ανωτέρω δεν απαιτείται η συγκατάθεση του Χρήστη ΟΔΥΦΑ, ούτε και τροποποίηση της παρούσας Σύμβασης Φ-ΥΦΑ. |
| **Κώδικας Διαχείρισης** | σημαίνει τον Κώδικα Διαχείρισης του Εθνικού Συστήματος Φυσικού Αερίου (ΦΕΚ Β 37/ 10-01-2022), ο οποίος εγκρίθηκε με την από 1060/29-12-2021 απόφαση της ΡΑΕ κατόπιν εισήγησης του Διαχειριστή, όπως τροποποιείται από καιρού εις καιρόν. |
| **Μητρώο Χρηστών** | έχει το νόημα που αποδίδεται στην παράγραφο (Β) του Προοιμίου. |
| **Νόμος** | σημαίνει το νόμο 4001/2011 (ΦΕΚ Α’ 179), όπως τροποποιείται και ισχύει από καιρού εις καιρόν. |
| **Όροι Χρήσης Πληροφοριακού Συστήματος** | σημαίνει το εγχειρίδιο με αυτήν την ονομασία που έχει εκδοθεί από τον Διαχειριστή και είναι δημοσιευμένο στο Πληροφοριακό Σύστημα, το οποίο περιλαμβάνει ιδίως τους όρους και τις προϋποθέσεις πρόσβασης στο Πληροφοριακό Σύστημα, όπως ισχύουν από καιρού εις καιρόν. |
| **Πληροφοριακό Σύστημα** | σημαίνει τα ηλεκτρονικά πληροφοριακά συστήματα (περιλαμβανομένης της σχετικής ηλεκτρονικής βάσης δεδομένων), τα οποία διατηρεί και διαχειρίζεται ο Διαχειριστής για τη δέσμευση Χρονοθυρίδων Φ-ΥΦΑ, την παροχή των Υπηρεσιών Φ-ΥΦΑ, και τον εν γένει προγραμματισμό της λειτουργίας της Εγκατάστασης Φ-ΥΦΑ, στα οποία αποκτά απομακρυσμένη πρόσβαση ο Χρήστης ΟΔΥΦΑ σύμφωνα με τους όρους της παρούσας και τους Όρους Χρήσης Πληροφοριακού Συστήματος. |
| **Προς Αποζημίωση Πρόσωπο** | έχει το νόημα που αποδίδεται στο άρθρο 8.4 της παρούσας. |
| **Προσωπικά Δεδομένα** | έχει το νόημα που αποδίδεται στο άρθρο 14.1 της παρούσας. |
| **ΡΑΕ** | σημαίνει τη Ρυθμιστική Αρχή Ενέργειας. |

**1.2** Όροι με κεφαλαία γράμματα που δεν απαριθμούνται στο άρθρο 1.1 ανωτέρω και δεν ορίζονται αλλού στην παρούσα, έχουν τη σημασία που τους αποδίδεται στον Κώδικα Διαχείρισης ή (εφόσον δεν ορίζονται στον Κώδικα Διαχείρισης) στο Νόμο.

**1.3 Ερμηνεία**

Στην παρούσα Σύμβαση Φ-ΥΦΑ, εκτός εάν από τα συμφραζόμενα προκύπτει διαφορετικά:

**(α)** οι αναφορές σε «**πρόσωπο**» περιλαμβάνουν κάθε φυσικό πρόσωπο, επιχείρηση, νομικό πρόσωπο (όπου και αν έχει συσταθεί), κυβέρνηση, κράτος ή υπηρεσία κράτους ή οποιαδήποτε κοινοπραξία, ένωση, εταιρική σχέση, συμβούλιο εργαζομένων ή όργανο εκπροσώπησης των εργαζομένων (ανεξάρτητα από το αν έχει ή όχι χωριστή νομική προσωπικότητα),

**(β)** οι αναφορές σε μια παράγραφο, ένα άρθρο ή ένα Παράρτημα αναφέρονται σε παραγράφους, άρθρα ή Παραρτήματα της παρούσας Σύμβασης Φ-ΥΦΑ, εκτός εάν ορίζεται διαφορετικά,

**(γ)** οι επικεφαλίδες τίθενται προς διευκόλυνση και δεν επηρεάζουν την ερμηνεία της Σύμβασης Φ-ΥΦΑ,

**(δ)** οι αναφορές σε ενικό αριθμό θα περιλαμβάνουν τον πληθυντικό και αντίστροφα, και οι αναφορές σε ένα γένος θα περιλαμβάνουν όλα τα γένη,

**(ε)** οι αναφορές σε €, EUR ή Ευρώ είναι αναφορές στο εκάστοτε νόμιμο νόμισμα της Ευρωζώνης,

**(στ)** κάθε φράση η οποία εισάγεται με τους όρους «συμπεριλαμβανομένου», «περιλαμβάνει», «ιδιαιτέρως», «ιδίως» ή οποιαδήποτε παρόμοια έκφραση, θα ερμηνεύεται ως ενδεικτική και δεν θα περιορίζει την έννοια των λέξεων που έπονται των όρων αυτών, και

**(ζ)** οποιαδήποτε αναφορά στην αποζημίωση οποιουδήποτε προσώπου έναντι οποιασδήποτε περίστασης, περιλαμβάνει την αποζημίωση και τήρησή του αζήμιου (μετά και από την εξόφληση κάθε σχετικής φορολογικής επιβάρυνσης) από κάθε αγωγή, αξίωση, απαίτηση και δικαστική διαδικασία που τυχόν εγερθεί οποτεδήποτε κατά του εν λόγω προσώπου, και από όλες τις ζημίες που προκύπτουν ή τις οποίες υπέστη το εν λόγω πρόσωπο ως συνέπεια της εν λόγω περίστασης ή που δεν θα είχαν προκύψει αν η περίσταση αυτή δεν είχε συντρέξει.

**1.4 Νομοθετήματα**

Εκτός εάν προβλέπεται διαφορετικά στην παρούσα Συμφωνία, κάθε ρητή αναφορά σε νομοθέτημα (που περιλαμβάνει οποιαδήποτε νομοθεσία σε οποιαδήποτε δικαιοδοσία) λογίζεται ως αναφορά:

(α)Στο εν λόγω νομοθέτημα όπως αυτό τροποποιείται, κωδικοποιείται ή θεσπίζεται εκ νέου δυνάμει οποιουδήποτε άλλου νομοθετήματος, πριν ή μετά από την ημερομηνία της παρούσας Σύμβασης Φ-ΥΦΑ,

(β) τυχόν κατ’ εξουσιοδότηση και εν γένει παράγωγη νομοθεσία (συμπεριλαμβανομένων των κανονισμών) που θεσπίζεται (πριν ή μετά από την ημερομηνία της παρούσας Σύμβαση Φ-ΥΦΑ) βάσει του εν λόγω νομοθετήματος.

**2. ΑΝΤΙΚΕΙΜΕΝΟ ΚΑΙ ΦΥΣΗ ΤΗΣ ΣΥΜΒΑΣΗΣ Φ-ΥΦΑ**

**2.1** Αντικείμενο της Σύμβασης Φ-ΥΦΑ είναι ο καθορισμός των όρων, προϋποθέσεων και διαδικασιών, υπό τις οποίες ο Διαχειριστής παρέχει και ο Χρήστης ΟΔΥΦΑ αποκτά πρόσβαση στις Υπηρεσίες Φ-ΥΦΑ, καθώς και του συνόλου των εκατέρωθεν δικαιωμάτων και υποχρεώσεων των Μερών.

**2.2** Η Σύμβαση Φ-ΥΦΑ συνιστά σύμβαση-πλαίσιο και υλοποιείται μέσω Εκτελεστικών Συμβάσεων. Κάθε Εκτελεστική Σύμβαση αποτελεί αναπόσπαστο και αδιαίρετο τμήμα της Σύμβασης Φ-ΥΦΑ και διέπεται από τους όρους της, λαμβάνει από τον Διαχειριστή ένα μοναδικό κωδικό αριθμό και θεωρείται προσάρτημα της Σύμβασης Φ-ΥΦΑ. Οι Εκτελεστικές Συμβάσεις εξάγονται από το Πληροφοριακό Σύστημα, όπου τηρούνται ηλεκτρονικά. Ο Χρήστης ΟΔΥΦΑ αναγνωρίζει ότι η εξαγωγή και εκτύπωση αυτών, εφόσον φέρει την υπογραφή και τη βεβαίωση δύο (2) εξουσιοδοτημένων υπαλλήλων του Διαχειριστή, αποτελεί πλήρη απόδειξη της κατάρτισης και των επιμέρους όρων της εκάστοτε Εκτελεστικής Σύμβασης, επιτρεπόμενης ανταπόδειξης. Tο βάρος δε απόδειξης των σχετικών ισχυρισμών του φέρει ο Χρήστης ΟΔΥΦΑ.

**2.3** Ο Χρήστης ΟΔΥΦΑ συμφωνεί και αποδέχεται ότι:

(α)Κάθε Αίτηση Δέσμευσης Χρονοθυρίδας Φ-ΥΦΑ που υποβάλλεται ηλεκτρονικά μέσω του Πληροφοριακού Συστήματος και προκύπτει από το μητρώο πρόσβασης αυτού ότι προέρχεται από λογαριασμό χρήστη του Χρήστη ΟΔΥΦΑ, και

(β) κάθε δήλωση του Διαχειριστή που σχετίζεται με την εκ μέρους του Διαχειριστή έγκριση ή απόρριψη υποβληθείσας από τον Χρήστη ΟΔΥΦΑ Αίτησης Δέσμευσης Χρονοθυρίδας Φ-ΥΦΑ,

θα δεσμεύει τον Χρήστη ΟΔΥΦΑ, όπως ακριβώς εάν η εν λόγω Αίτηση Δέσμευσης Χρονοθυρίδας Φ-ΥΦΑ ή (εφόσον συντρέχει περίπτωση) η οικεία απόρριψη ή έγκριση είχε συνταχθεί εγγράφως και υπογραφεί από νόμιμα εξουσιοδοτημένους εκπροσώπους των Μερών.

**2.4** Αναπόσπαστο τμήμα της παρούσαςΣύμβασης Φ-ΥΦΑ αποτελούν:

**(α)** τα Παραρτήματά της, όπως αναφέρονται στο άρθρο 2.5 κατωτέρω,

(β) κάθε εγκεκριμένη Αίτηση Δέσμευσης Χρονοθυρίδας Φ-ΥΦΑ, ως Εκτελεστική Σύμβαση της παρούσας Σύμβασης Φ-ΥΦΑ, και

(γ) οι Κανονισμοί και τα Εγχειρίδια, το συνολικό περιεχόμενο των οποίων ενσωματώνεται αυτοδικαίως στη Σύμβαση Φ-ΥΦΑ δια παραπομπής και αποτελεί ενιαίο σύνολο με αυτήν.

Δια της υπογραφής της Σύμβασης Φ-ΥΦΑ ο Διαχειριστής και ο Χρήστης ΟΔΥΦΑ συμφωνούν και αποδέχονται ότι δεσμεύονται από τους Κανονισμούς και τα Εγχειρίδια, όπως ισχύουν σήμερα και όπως τυχόν τροποποιούνται από καιρού εις καιρόν, κατόπιν έγκρισης (όπου απαιτείται) της ΡΑΕ.

**2.5 Παραρτήματα:** Τα ακόλουθα Παραρτήματα προσαρτώνται στην παρούσα Σύμβαση Φ-ΥΦΑ και αποτελούν αναπόσπαστο μέρος της:

|  |  |
| --- | --- |
| **Παράρτημα I** | Υπόδειγμα Αίτησης Σύναψης Σύμβασης Πλαίσιο Χρήσης Εγκατάστασης Φ-ΥΦΑ |
| **Παράρτημα II** | Συνυποβαλλόμενα Δικαιολογητικά |
| **Παράρτημα IΙΙ** | Υπόδειγμα Αίτησης Δέσμευσης Χρονοθυρίδας Φ-ΥΦΑ |
| **Παράρτημα IV** | Υπόδειγμα Ημερήσιας Δήλωσης Φόρτωσης Φορτηγού ΥΦΑ |
| **Παράρτημα V** | Υπόδειγμα Εγγυητικής Επιστολής Αορίστου Χρόνου |
| **Παράρτημα VI** | Ασφάλιση |

**2.6** Σε περίπτωση ανακολουθίας μεταξύ των όρων της παρούσας Σύμβασης Φ-ΥΦΑ και των Παραρτημάτων της, οι όροι της Σύμβασης Φ-ΥΦΑ υπερισχύουν. Σε περίπτωση ανακολουθίας μεταξύ των όρων της παρούσας Σύμβασης Φ-ΥΦΑ (περιλαμβανομένων και των Παραρτημάτων της) και των όρων οποιουδήποτε εκ των Κανονισμών και Εγχειριδίων, οι όροι των τελευταίων υπερισχύουν.

**3. ΔΗΛΩΣΕΙΣ ΤΩΝ ΜΕΡΩΝ**

**3.1** Έκαστο Μέρος (για δικό του λογαριασμό, καθώς και για λογαριασμό κάθε διαδόχου του) δηλώνει και εγγυάται στο έτερο Μέρος (προς όφελος του ιδίου και των διαδόχων του) ότι:

**(α)** έχει συσταθεί νόμιμα και λειτουργεί σύμφωνα με την κείμενη νομοθεσία και το δίκαιο της καταστατικής του έδρας,

**(β)** έχει πλήρη εξουσία και έχει λάβει όλες τις αναγκαίες εταιρικές ή άλλες εγκρίσεις προκειμένου:

**(i)** να συνάψει την παρούσα Σύμβαση Φ-ΥΦΑ και κάθε σχετική με αυτήν συμφωνία ή έγγραφο,

**(ii)** να εκπληρώσει τις υποχρεώσεις που αναλαμβάνει με την παρούσα Σύμβαση Φ-ΥΦΑ,

**(γ)** Η σύναψη και εκτέλεση της παρούσας Σύμβασης Φ-ΥΦΑ, δεν παραβιάζει οποιαδήποτε διάταξη νόμου που διέπει τη λειτουργία του, οποιαδήποτε διάταξη του καταστατικού του, οποιαδήποτε δικαστική εντολή ή απόφαση που το αφορά, ούτε και τους όρους οποιασδήποτε σύμβασης το δεσμεύει, και

**(δ)** οι υποχρεώσεις που αναλαμβάνει δυνάμει της Σύμβασης Φ-ΥΦΑ, συνιστούν νόμιμες, έγκυρες, ισχυρές και δεσμευτικές υποχρεώσεις του εν λόγω Μέρους, εκτελεστές και εξαναγκαστές, σε βάρος του, σύμφωνα με τους όρους τους.

**3.2** Ο Χρήστης ΟΔΥΦΑ δηλώνει και εγγυάται προς τον Διαχειριστή ότι:

**(α)** έχει ή θα έχει σε κάθε κρίσιμο χρόνο το πλήρες και ανεπίληπτο δικαίωμα να παραλάβει την ποσότητα ΥΦΑ που αιτείται, μέσω Αίτησης Δέσμευσης Χρονοθυρίδας Φ-ΥΦΑ, από την Εγκατάσταση Φ-ΥΦΑ,

**(β)** κατέχει όλες τις άδειες και εγκρίσεις που απαιτούνται από την ισχύουσα νομοθεσία, σύμφωνα και με τους Κανονισμούς και Εγχειρίδια, για τη φόρτωση Φορτηγού ΥΦΑ στην Εγκατάσταση Φ-ΥΦΑ και θα ανανεώνει και διατηρεί αυτές σε ισχύ καθ’ όλη τη διάρκεια της Σύμβασης Φ-ΥΦΑ,

**(γ)** θα συμμορφώνεται, από κάθε ουσιώδη άποψη, με την εκάστοτε ισχύουσα νομοθεσία που διέπει την παροχή της Υπηρεσίας Φ-ΥΦΑ, περιλαμβανομένης ιδίως αυτής που αφορά στην ασφάλεια των εγκαταστάσεων, του εξοπλισμού και του προσωπικού που εμπλέκονται στην παροχή της, καθώς και στην προστασία του περιβάλλοντος, και

**(δ)**  εκτός αν άλλως γνωστοποιηθεί εγγράφως και εγκαίρως στον Διαχειριστή, κάθε πρόσωπο που εκπροσωπεί τον Χρήστη ΟΔΥΦΑ στις συναλλαγές του με τον Διαχειριστή στο πλαίσιο της παρούσας, περιλαμβανομένων των μελών του προσωπικού του που κατά καιρούς αποκτούν πρόσβαση στο Πληροφοριακό Σύστημα για λογαριασμό του και τους οδηγούς Φορτηγού ΥΦΑ που χρησιμοποιεί για τη λήψη της υπηρεσίας, θα έχει λάβει ειδική εξουσιοδότηση από αυτόν για τη διενέργεια κάθε συναλλαγής ή πράξης που προβλέπεται στο πλαίσιο λειτουργίας της Σύμβασης Φ-ΥΦΑ ή σύμφωνα με τον Κώδικα Διαχείρισης και την ισχύουσα νομοθεσία, χωρίς περιορισμό ως προς το ύψος των αναλαμβανόμενων οικονομικών υποχρεώσεων.

**4. ΥΠΗΡΕΣΙΕΣ Φ-ΥΦΑ**

**4.1 Πρόσβαση στις Υπηρεσίες Φ-ΥΦΑ**

**4.1.1** Η Υπηρεσία Φ-ΥΦΑ παρέχεται κατόπιν έγκρισης από τον Διαχειριστή, σύμφωνα με τα προβλεπόμενα στον Κώδικα Διαχείρισης:

**(α)** Αίτησης Δέσμευσης Χρονοθυρίδας Φ-ΥΦΑ που θα υποβάλλεται από τον Χρήστη ΟΔΥΦΑ, σύμφωνα με τα ειδικότερα προβλεπόμενα στον Κώδικα Διαχείρισης, για κάθε Χρονοθυρίδα Φ-ΥΦΑ που αυτός επιθυμεί να δεσμεύσει,

**(β)** των Δηλώσεων Φ-ΥΦΑ που υποβάλλονται από τον Χρήστη ΟΔΥΦΑ και τον Χρήστη ΥΦΑ που τον εξυπηρετεί την αντίστοιχη δεσμευμένη Χρονοθυρίδα Φ-ΥΦΑ και υπό την επιφύλαξη της τήρησης και των λοιπών όρων και προϋποθέσεων που προβλέπονται στον Κώδικα Διαχείρισης.

**4.1.2** Τόσο η Αίτηση Δέσμευσης Χρονοθυρίδας Φ-ΥΦΑ, όσο και οι Δηλώσεις Φ-ΥΦΑ υποβάλλονται ηλεκτρονικά, μέσω του Πληροφοριακού Συστήματος, είναι δεσμευτικές για τον Χρήστη ΟΔΥΦΑ και, υπό την επιφύλαξη της δυνατότητας επανυποβολής Δήλωσης Φ-ΥΦΑ που έχει απορριφθεί από τον Διαχειριστή κατά τα προβλεπόμενα στο άρθρο [89Δ] του Κώδικα Διαχείρισης, δεν ανακαλούνται. Ο Διαχειριστής διατηρεί, κατά την κρίση του, το δικαίωμα να ζητήσει από τον Χρήστη ΟΔΥΦΑ την υποβολή οποιασδήποτε Αίτησης Δέσμευσης Χρονοθυρίδας Φ-ΥΦΑ ή Δήλωσης Φ-ΥΦΑ και εγγράφως. Στην περίπτωση αυτή, καθώς και στην περίπτωση προσωρινού κωλύματος χρήσης του Πληροφοριακού Συστήματος, η σχετική αίτηση υποβάλλεται στη μορφή του υποδείγματος που προσαρτάται στην παρούσα ως Παράρτημα ΙΙΙ (*Υπόδειγμα Αίτησης Δέσμευσης Χρονοθυρίδας Φ-ΥΦΑ*) ή, κατά περίπτωση, Παράρτημα IV (*Υπόδειγμα Ημερήσιας Δήλωσης Φόρτωσης Φορτηγού ΥΦΑ).* Στις περιπτώσεις αυτές, η απόφαση του Διαχειριστή περί έγκρισης ή απόρριψης της σχετικής αίτησης γνωστοποιείται εγγράφως στον Χρήστη ΟΔΥΦΑ, σύμφωνα με το αντίστοιχο υπόδειγμα που κατά περίπτωση προβλέπεται στα ίδια ως άνω Παραρτήματα.

**4.1.3** Κάθε Αίτηση Δέσμευσης Χρονοθυρίδας Φ-ΥΦΑ, και κάθε Εκτελεστική Σύμβαση που καταρτίζεται με τον Διαχειριστή, εφόσον αυτός την εγκρίνει, αφορά σε μια μόνο Χρονοθυρίδα Φ-ΥΦΑ. Στο βαθμό που το Πληροφοριακό Σύστημα επιτρέπει την υποβολή Αίτησης Δέσμευσης Χρονοθυρίδας Φ-ΥΦΑ, και αντίστοιχα τη δέσμευση, σωρευτικά, περισσότερων από μία Χρονοθυρίδων Φ-ΥΦΑ, με την υποβολή οποιασδήποτε τέτοιας Αίτησης Δέσμευσης Χρονοθυρίδας Φ-ΥΦΑ λογίζεται ότι υποβάλλονται τόσες προτάσεις σύναψης Εκτελεστικής Σύμβασης όσες και οι προς δέσμευση Χρονοθυρίδες Φ-ΥΦΑ και αντίστοιχα καταρτίζονται τόσες Εκτελεστικές Συμβάσεις όσες και οι Χρονοθυρίδες Φ-ΥΦΑ, η δέσμευση των οποίων εγκρίθηκε από τον Διαχειριστή.

**4.1.4** Εγκεκριμένες Αιτήσεις Δέσμευσης Χρονοθυρίδας Φ-ΥΦΑ ανακαλούνται μόνο για σπουδαίο λόγο και μόνο κατόπιν έγγραφης συμφωνίας με τον Διαχειριστή. Χωρίς να θίγεται η γενική φύση και εφαρμογή των ανωτέρω, ο Χρήστης ΟΔΥΦΑ συμφωνεί και αποδέχεται ότι, τυχόν μη έγκριση από τον Διαχειριστή οποιωνδήποτε Αιτήσεων Δέσμευσης Χρονοθυρίδας Φ-ΥΦΑ δεν επιδρά στο κύρος των Εκτελεστικών Συμβάσεων που καταρτίστηκαν με την αποδοχή από τον Διαχειριστή οποιασδήποτε άλλης Αίτησης Δέσμευσης Χρονοθυρίδας Φ-ΥΦΑ.

**4.1.5** Κατ’ εξαίρεση των προβλεπομένων στην προηγούμενη παράγραφο 4.1.4, σε περίπτωση πρόωρης ή καθυστερημένης άφιξης, για λογαριασμό του Χρήστη ΟΔΥΦΑ, του Φορτηγού ΥΦΑ στον Λιμένα Εξυπηρέτησης, ο Διαχειριστής δύναται (αλλά δεν υποχρεούται) να προτείνει στον Χρήστη ΟΔΥΦΑ την αντικατάσταση της δεσμευθείσας Χρονοθυρίδας Φ-ΥΦΑ με άλλη διαθέσιμη εντός της ίδιας ημέρας, σύμφωνα με τους όρους του άρθρου [89Στ] Κώδικα Διαχείρισης. Στην περίπτωση αυτή, τυχόν αποδοχή της πρότασης του Διαχειριστή δύναται να δηλώνεται, για λογαριασμό του Χρήστη ΟΔΥΦΑ, και από τον οδηγό του συγκεκριμένου Φορτηγού ΥΦΑ, με την καταχώρισή της στο Πληροφοριακό Σύστημα με τη χρήση ψηφιακής τεχνολογίας, όπως ενδεικτικά με τη θέση της υπογραφής του οδηγού σε ψηφιακό μέσο που διατίθεται από τον Διαχειριστή. Προς το σκοπό αυτό, κάθε Ανακοίνωση Οδηγού-Φορτηγού-Χρονοθυρίδας λογίζεται ότι περιλαμβάνει ανεπιφύλακτη, ανέκκλητη και χωρίς περιορισμούς εξουσιοδότηση προς τον οδηγό Φορτηγού ΥΦΑ που αναφέρεται σε αυτήν να εκπροσωπεί και δεσμεύει τον Χρήστη ΟΔΥΦΑ:

**(α)** για την αποδοχή της πρότασης αντικατάστασης της σχετικής Χρονοθυρίδας Φ-ΥΦΑ και την συνεπεία αυτής σύναψη, για λογαριασμό του Χρήστη ΟΔΥΦΑ, της αντίστοιχης Εκτελεστικής Σύμβασης και λύση αυτής που αφορά την Χρονοθυρίδα Φ-ΥΦΑ που αντικαθίσταται, και

**(β)** για κάθε άλλη δήλωση που υποβάλλεται από τον οδηγό για λογαριασμό του Χρήστη ΟΔΥΦΑ, προς τον Διαχειριστή στον τόπο παροχής της Υπηρεσίας Φ-ΥΦΑ, όπως ενδεικτικά τη Βεβαίωση Ταυτοποίησης ή τη Βεβαίωση Ετοιμότητας προς Πλήρωση του Φορτηγού ΥΦΑ.

**4.1.6** Ο Χρήστης ΟΔΥΦΑ αναγνωρίζει ότι:

**(α)** Εκτελεστικές Συμβάσεις που συνάπτονται στο όνομα και για λογαριασμό του, από οδηγό **Φορτηγού ΥΦΑ, σύμφωνα με την προηγούμενη παράγραφο 4.1.5, αποτελούν έγκυρες, ισχυρές και δεσµευτικές για τον Χρήστη ΟΔΥΦΑ συμφωνίες και**

**(β) η εξαγωγή του ψηφιακά τηρούμενου αντιγράφου των εν λόγω Εκτελεστικών Συμβάσεων, καθώς** και κάθε άλλης δήλωσης που υποβάλλεται από τον οδηγό Φορτηγού ΥΦΑ κατά τα ανωτέρω, και εκτύπωση τους σε υλικό μέσο, εφόσον φέρουν την υπογραφή και τη βεβαίωση δύο (2) υπαλλήλων του Διαχειριστή, συνιστούν πλήρη απόδειξη της κατάρτισης, της προέλευσης και του περιεχομένου τους, επιτρεπόμενης ανταπόδειξης.

**4.1.7 Άρνηση Παροχής των Υπηρεσιών Φ-ΥΦΑ:** Ο Διαχειριστής δικαιούται να απορρίψει Αίτηση Δέσμευσης Χρονοθυρίδας Φ-ΥΦΑ ή/και την παροχή της Υπηρεσίας Φ-ΥΦΑ αιτιολογημένα, αποκλειστικά για τους λόγους που προβλέπονται στον Κώδικα Διαχείρισης ή/και στους Κανονισμούς και τα Εγχειρίδια. Η σχετική απόφαση απόρριψης γνωστοποιείται στον Χρήστη ΟΔΥΦΑ μαζί με τα απαραίτητα διαθέσιμα δικαιολογητικά στοιχεία και κοινοποιείται στη ΡΑΕ.

**4.2 Παροχή των Υπηρεσιών Φ-ΥΦΑ:** Ο τρόπος, ο χρόνος και οι λοιπές τεχνικές και διαδικαστικές λεπτομέρειες για την παροχή από τον Διαχειριστή των Υπηρεσιών Φ-ΥΦΑ, οι προδιαγραφές των Υπηρεσιών Φ-ΥΦΑ, και οι τεχνικές και λειτουργικές απαιτήσεις για τη χρήση της Εγκατάστασης Φ-ΥΦΑ καθορίζονται στις οικείες διατάξεις του Κώδικα Διαχείρισης και των Κανονισμών και Εγχειριδίων, περιλαμβανομένου Εγχειριδίου Φόρτωσης Φ-ΥΦΑ.

**4.3 Ημερήσιο Απόθεμα Χρήστη ΥΦΑ:** Για κάθε δεσμευμένη Χρονοθυρίδα Φ-ΥΦΑ ο Χρήστης ΟΔΥΦΑ εξυπηρετείται από το Ημερήσιο Απόθεμα ενός μόνο Χρήστη ΥΦΑ για την πλήρωση με ΥΦΑ του Φορτηγού ΥΦΑ. Ο Διαχειριστής ουδέποτε υποχρεούται να παραδώσει προς φόρτωση στον Χρήστη ΟΔΥΦΑ στο Καθορισμένο Σημείο Παράδοσης, ποσότητα ΥΦΑ που υπερβαίνει το Ημερήσιο Απόθεμα Χρήστη ΥΦΑ που εξυπηρετεί τον Χρήστη ΟΔΥΦΑ για συγκεκριμένη Χρονοθυρίδα Φ-ΥΦΑ. Σε περίπτωση που το Ημερήσιο Απόθεμα Χρήστη ΥΦΑ που εξυπηρετεί τον Χρήστη ΟΔΥΦΑ υπολείπεται της αιτηθείσας προς παράδοση στον Χρήστη ΟΔΥΦΑ ποσότητας ΥΦΑ, ο Διαχειριστής θα ενημερώνει τον Χρήστη ΟΔΥΦΑ εντός της προθεσμίας η οποία προβλέπεται στον Κώδικα Διαχείρισης.

**4.4** **Προδιαγραφές ποιότητας ΥΦΑ:** Η Ποσότητα ΥΦΑ που παραδίδεται προς φόρτωση στον Χρήστη ΟΔΥΦΑ στο Καθορισμένο Σημείο Παράδοσης, θα πληροί τις Προδιαγραφές Ποιότητας ΥΦΑ που προβλέπονται στον Κώδικα Διαχείρισης. Κάθε φορά που ο Διαχειριστής έχει βάσιμους λόγους να πιστεύει ότι η ποσότητα ΥΦΑ που παραδίδεται στον Χρήστη ΟΔΥΦΑ ενδέχεται να μην συμμορφώνεται με τις Προδιαγραφές Ποιότητας ΥΦΑ, θα ενημερώνει τον Χρήστη ΟΔΥΦΑ για τις λεπτομέρειες της εν λόγω μη συμμόρφωσης, εάν είναι γνωστές, και θα παρέχει μια καλόπιστη εκτίμηση της πιθανής διάρκειάς της και ο Χρήστης ΟΔΥΦΑ θα δύναται είτε να αποδεχθεί είτε να απορρίψει την εκτός προδιαγραφών ποσότητα ΥΦΑ. Εφόσον ο Χρήστης ΟΔΥΦΑ αποδεχθεί τη σχετική ποσότητα ΥΦΑ, ο Διαχειριστής θα απαλλάσσεται από κάθε ευθύνη έναντι του Χρήστη ΟΔΥΦΑ για την εν λόγω μη συμμόρφωση. Εφόσον ο Χρήστης ΟΔΥΦΑ απορρίψει τη σχετική ποσότητα ΥΦΑ, ο Χρήστης ΟΔΥΦΑ απαλλάσσεται από την καταβολή της χρέωσης που αντιστοιχεί στη δεσμευμένη Χρονοθυρίδα Φ-ΥΦΑ.

**4.5 Μετρήσεις και Δοκιμές:** Ο Διαχειριστής, μετά το πέρας της διαδικασίας φόρτωσης κάθε Φορτηγού ΥΦΑ, προβαίνει στις απαραίτητες μετρήσεις προκειμένου να προσδιορίσει την ποσότητα ΥΦΑ η οποία εγχύθηκε στο Φορτηγό ΥΦΑ, η οποία αποτελεί την Οριστική Ποσότητα Πλήρωσης Φ-ΥΦΑ. Ο κίνδυνος για την ποσότητα και την ποιότητα του ΥΦΑ που παραδίδεται στον Χρήστη ΟΔΥΦΑ και η σχετική ευθύνη, μετατίθεται στον Χρήστη ΟΔΥΦΑ στο Καθορισμένο Σημείο Παράδοσης, με το πέρας της διαδικασίας πλήρωσης και την έκδοση του σχετικού παραστατικού φόρτωσης που παραδίδει ο Διαχειριστής στον Χρήστη ΟΔΥΦΑ.

**5. ΥΠΟΧΡΕΩΣΕΙΣ ΤΩΝ ΜΕΡΩΝ**

**5.1** Κατά την εκπλήρωση των υποχρεώσεων τους από την παρούσα, έκαστο των Μερών υποχρεούται να συμμορφώνεται πλήρως, και να μεριμνά ότι το προσωπικό του, οι συνεργάτες, αντιπρόσωποι και εν γένει βοηθοί εκπλήρωσης και προστηθέντες του συμμορφώνονται πλήρως, με τις διατάξεις της παρούσας Σύμβασης Φ-ΥΦΑ, της ισχύουσας νομοθεσίας που διέπει την Υπηρεσία Φ-ΥΦΑ, των Κανονισμών και Εγχειριδίων, καθώς και με κάθε άλλη εφαρμοστέα νομοθεσία, οδηγία ή κανονισμούς, ιδίως αναφορικά με θέματα ασφαλείας, κοινωνικής ασφάλισης, προστασίας της υγιεινής και της ασφάλειας του προσωπικού και προστασίας του περιβάλλοντος.

**5.2 Υποχρεώσεις Διαχειριστή**

**5.2.1** Ο Διαχειριστής υποχρεούται να παρέχει στον Χρήστη ΟΔΥΦΑ τις Υπηρεσίες Φ-ΥΦΑ σύμφωνα με τους όρους της παρούσας Σύμβασης Φ-ΥΦΑ και τα στοιχεία της εκάστοτε εγκεκριμένης Αίτησης Δέσμευσης Χρονοθυρίδας Φ-ΥΦΑ, κατά τον πλέον οικονομικό, διαφανή και άμεσο τρόπο, χωρίς διακρίσεις μεταξύ του Χρήστη ΟΔΥΦΑ και άλλων Χρηστών ΟΔΥΦΑ.

**5.2.2** Καθόλη τη διάρκεια της Σύμβασης Φ-ΥΦΑ ο Διαχειριστής θα λειτουργεί, συντηρεί και επισκευάζει την Εγκατάσταση Φ-ΥΦΑ και θα διατηρεί αυτήν στην κατάσταση που απαιτείται, σύμφωνα με τα προβλεπόμενα στον Κώδικα Διαχείρισης, τους Όρους Χρήσης Πληροφοριακού Συστήματος και τους Κανονισμούς και τα Εγχειρίδια, για την εκπλήρωση των υποχρεώσεών του από την παρούσα Σύμβαση Φ-ΥΦΑ.

**5.3 Υποχρεώσεις Χρήστη ΟΔΥΦΑ**

**5.3.1** Ο Χρήστης ΟΔΥΦΑ υποχρεούται να διασφαλίζει ότι τα Φορτηγά ΥΦΑ, οι οδηγοί Φορτηγών ΥΦΑ και το λοιπό βοηθητικό προσωπικό που χρησιμοποιεί κάθε φορά κατά την παραλαβή και φόρτωση ΥΦΑ στο πλαίσιο της παρούσας επιλέγονται αποκλειστικά από το Μητρώο Οδηγών ΥΦΑ και το Μητρώο Φορτηγών ΥΦΑ, αντίστοιχα και συμμορφώνονται πλήρως:

**(α)** με τις τεχνικές προδιαγραφές και διαδικασίες που προβλέπονται από το Εγχειρίδιο Τεχνικών Προδιαγραφών Φορτηγού και Οδηγού Φορτηγού ΥΦΑ, καθώς και με κάθε άλλη διάταξη της εφαρμοστέας νομοθεσίας, και διαθέτουν τα κατάλληλα προσόντα, πιστοποιήσεις και εκπαίδευση που απαιτούνται στο πλαίσιο της παροχής της Υπηρεσίας Φ-ΥΦΑ προκειμένου να κάνουν χρήση της Εγκατάστασης Φ-ΥΦΑ

**(β)** με τους εκάστοτε ισχύοντες κανονισμούς ασφαλείας και κάθε άλλη συναφή διάταξη της κειμένης νομοθεσίας, καθώς και με τις πάσης φύσεως οδηγίες του προσωπικού του Διαχειριστή και των προσώπων που αυτός χρησιμοποιεί για την παροχή της Υπηρεσίας Φ-ΥΦΑ, σε οποιοδήποτε στάδιο από την άφιξη στον Λιμένα Εξυπηρέτησης, την επιβίβασή τους σε πλοία ναυλώσεως του Διαχειριστή για τη μεταφορά τους στην Εγκατάσταση Φ-ΥΦΑ μέχρι και την επιστροφή και αποβίβασή τους στον Λιμένα Εξυπηρέτησης, και

**(γ)** τους όρους και τις εν γένει απαιτήσεις των Κανονισμών και Εγχειριδίων.

Οι έλεγχοι συμμόρφωσης που διενεργούνται από τον Διαχειριστή ουδόλως συνιστούν επιβεβαίωση της καταλληλότητας των Φορτηγών ΥΦΑ, των οδηγών τους και του λοιπού βοηθητικού προσωπικού του Χρήστη ΟΔΥΦΑ και της συμμόρφωσής τους προς τα ανωτέρω, ούτε απαλλάσσουν τον Χρήστη ΟΔΥΦΑ από τις ανωτέρω υποχρεώσεις του και τη σχετική ευθύνη του.

**5.3.2 Ασφάλιση:** Ο Χρήστης ΟΔΥΦΑ υποχρεούται, καθόλη τη διάρκεια της Σύμβασης Φ-ΥΦΑ να διατηρεί κατ’ ελάχιστον τις ασφαλιστικές καλύψεις του Παραρτήματος VI (Ασφάλιση) δυνάμει ασφαλιστικών συμβάσεων με αναγνωρισμένες, αξιόπιστες και έγκριτες ασφαλιστικές εταιρείες της επιλογής του, οι οποίες θα περιλαμβάνουν τους όρους του εν λόγω Παραρτήματος.

**5.3.3** **Πληροφοριακό Σύστημα:** Ο Χρήστης ΟΔΥΦΑ θα λαμβάνει όλα τα ενδεδειγμένα μέτρα ασφαλείας προκειμένου να κάνει ορθή χρήση του Πληροφοριακού Συστήματος και να αποτρέπει τη μη εξουσιοδοτημένη πρόσβαση χρηστών στο Πληροφοριακό Σύστημα με τη χρήση των μοναδικών κωδικών χρήστη και μυστικών κωδικών αναγνώρισης που έχουν αποδοθεί στον Χρήστη ΟΔΥΦΑ και τους υποδεικνυόμενους από αυτόν χρήστες από τον Διαχειριστή. Ο Χρήστης ΟΔΥΦΑ θα επιλέξει σύμφωνα με τα δικά του κριτήρια, και με αποκλειστική του ευθύνη και κίνδυνο, τα φυσικά πρόσωπα τα οποία θα αποκτούν πρόσβαση στο Πληροφοριακό Σύστημα για λογαριασμό του, για την πραγματοποίηση συναλλαγών. Ο Χρήστης ΟΔΥΦΑ οφείλει να ειδοποιεί άμεσα τον Διαχειριστή, µε οποιονδήποτε πρόσφορο τρόπο, σε οποιαδήποτε περίπτωση υπόνοιας ακούσιας ή εκούσιας διαρροής των παραπάνω κωδικών ασφαλείας ώστε να απενεργοποιηθεί η δυνατότητα χρήσης τους για την πρόσβαση στο Πληροφοριακό Σύστημα. Σε κάθε περίπτωση, ο Χρήστης ΟΔΥΦΑ δεσμεύεται και φέρει την πλήρη ευθύνη για κάθε δήλωση/ανακοίνωση και πληροφορία που υποβάλλονται και κάθε συναλλαγή που πραγματοποιείται μέσω του Πληροφοριακού Συστήματος με τη χρήση των μοναδικών κωδικών χρήστη και μυστικών κωδικών αναγνώρισης που έχουν αποδοθεί από τον Διαχειριστή.

**6. ΑΜΟΙΒΗ ΚΑΙ ΤΡΟΠΟΣ ΠΛΗΡΩΜΗΣ**

**6.1** Οι Υπηρεσίες Φ-ΥΦΑ παρέχονται προς τον Χρήστη ΟΔΥΦΑ έναντι αμοιβής, η οποία υπολογίζεται με βάση τα προβλεπόμενα στον Κώδικα Διαχείρισης, τον Κανονισμό Τιμολόγησης Βασικών Δραστηριοτήτων ΕΣΦΑ, το τιμολόγιο χρήσης Εγκατάστασης Φ-ΥΦΑ και τις κατ’ εξουσιοδότηση του Νόμου οικείες διατάξεις. Ο Χρήστης ΟΔΥΦΑ βαρύνεται επιπλέον με την καταβολή των εκάστοτε αναλογούντων στην ανωτέρω αμοιβή φόρων, τελών και λοιπών επιβαρύνσεων που τυχόν επιβάλλονται σε αυτόν κατά τα προβλεπόμενα στην κείμενη νομοθεσία.

**6.2** Ο Χρήστης ΟΔΥΦΑ αναγνωρίζει ότι η αμοιβή του Διαχειριστή είναι εύλογη, δίκαιη και ανάλογη προς το είδος και την αξία της Υπηρεσίας Φ-ΥΦΑ.

**6.3 Όροι Πληρωμής:** Η αμοιβή του Διαχειριστή για την παροχή των Υπηρεσιών Φ-ΥΦΑ τιμολογείται μετά την παροχή της Υπηρεσίας Φ-ΥΦΑ. Κάθε τιμολόγιο παραθέτει, σε σχέση µε τον ημερολογιακό μήνα στον οποίο αφορά, αναλυτικά τουλάχιστον τα ακόλουθα:

**(α)** διακριτά, τις οικονομικές υποχρεώσεις του Χρήστη ΟΔΥΦΑ προς τον Διαχειριστή αναφορικά με:

**(i)** την οφειλόμενη από τον Χρήστη ΟΔΥΦΑ αμοιβή,

**(ii)** κάθε χρέωση που προβλέπεται από τη Σύμβαση Φ-ΥΦΑ ή τις διατάξεις του Κώδικα Διαχείρισης, του Κανονισμού Τιμολόγησης Βασικών Δραστηριοτήτων ΕΣΦΑ και του τιμολογίου χρήσης Εγκατάστασης Φ-ΥΦΑ,

**(iii)** οποιαδήποτε οφειλή του Χρήστη ΟΔΥΦΑ που απορρέει από τη Σύμβαση Φ-ΥΦΑ και τη σχετική κείμενη νομοθεσία,

**(iv)** κάθε ποσό φόρου, τέλους ή άλλης επιβάρυνσης που επιβάλλεται στον Χρήστη ΟΔΥΦΑ κατά τα προβλεπόμενα στην κείμενη νομοθεσία, και

**(v)** το συνολικό πληρωτέο από τον Χρήστη ΟΔΥΦΑ ποσό, και

**(β)**  τις τυχόν οικονομικές υποχρεώσεις του Διαχειριστή προς τον Χρήστη ΟΔΥΦΑ αναφορικά με:

**(i)** πιστώσεις υπέρ του Χρήστη ΟΔΥΦΑ που απορρέουν από τη Σύμβαση Φ-ΥΦΑ και την κείμενη νομοθεσία,

**(ii)** οποιαδήποτε ανεξόφλητη οφειλή του Διαχειριστή προς τον Χρήστη ΟΔΥΦΑ που απορρέει από τη Σύμβαση και την κείμενη νομοθεσία, και

**(iii)** το συνολικό πληρωτέο από τον Διαχειριστή ποσό.

**6.4** Το τιμολόγιο θα εκδίδεται και θα αποστέλλεται στον Χρήστη ΟΔΥΦΑ έως την εικοστή (20ή) ημερολογιακή ημέρα του αμέσως επόμενου, από την παροχή της Υπηρεσίας, ημερολογιακού μήνα. Ρητά συμφωνείται ότι τα Μέρη οφείλουν να εκπληρώνουν τις μεταξύ τους οικονομικές υποχρεώσεις όπως αυτές ορίζονται σε κάθε μηνιαίο τιμολόγιο έως τη δέκατη (10η) εργάσιμη ημέρα από την ημέρα παραλαβής του η οποία συμφωνείται ως δήλη ημέρα πληρωμής. Με παραλαβή του τιμολογίου εξομοιώνεται η αποστολή του στον Χρήστη ΟΔΥΦΑ μέσω του Πληροφοριακού Συστήματος.

**6.5** Σε περίπτωση μη εμπρόθεσμης εξόφλησης οποιουδήποτε τιμολογίου, ο Χρήστης ΟΔΥΦΑ θα οφείλει τόκο υπερημερίας υπολογιζόμενο από την επομένη της δήλης ημέρας πληρωμής του με βάση το εκάστοτε καθοριζόμενο από την Τράπεζα της Ελλάδος επιτόκιο υπερημερίας για εξωτραπεζικές οφειλές, μέχρι και την πλήρη και ολοσχερή εξόφληση των καθυστερούμενων ποσών. Περαιτέρω και χωρίς να θίγονται οποιαδήποτε άλλα νόμιμα ή συμβατικά δικαιώματά του, ο Διαχειριστής ενημερώνει, με κάθε πρόσφορο μέσο, τον Χρήστη ΟΔΥΦΑ ότι αν δεν εξοφλήσει πλήρως και ολοσχερώς την οφειλή του εντός προθεσμίας *τριών (3)* εργασίμων ημερών, ο Διαχειριστής θα αναστείλει, αζημίως για τον ίδιο, την παροχή των υπηρεσιών του δυνάμει της παρούσας Σύμβασης Φ-ΥΦΑ και οποιασδήποτε Εκτελεστικής Σύμβασης, από την επομένη ημέρα παρέλευσης της ανωτέρω προθεσμίας και μέχρι την πλήρη και ολοσχερή εξόφληση της οφειλής του Χρήστη ΟΔΥΦΑ.

**6.6** Ο Χρήστης ΟΔΥΦΑ δεν δύναται να προτείνει οποιεσδήποτε ανταπαιτήσεις του έναντι του Διαχειριστή προς συμψηφισμό με την εκάστοτε οφειλόμενη προς τον Διαχειριστή αμοιβή. Ο Χρήστης ΟΔΥΦΑ υποχρεούται να εξοφλεί κάθε τιμολογηθέν ποσό εμπρόθεσμα, σύμφωνα με τους όρους του παρόντος άρθρου, ακόμα και αν έχει αμφισβητήσει τον υπολογισμό των οικονομικών του υποχρεώσεων σύμφωνα με τα προβλεπόμενα στην παράγραφο 6.3 ανωτέρω, παραπέμποντας τη διαφορά σε φιλική, διαιτητική ή δικαστική επίλυση κατά τα προβλεπόμενα στο άρθρο 15 της Σύμβασης Φ-ΥΦΑ. Ο Διαχειριστής δύναται να αποδίδει τα τυχόν αχρεωστήτως καταβληθέντα ποσά δια συμψηφισμού τους με τις χρεώσεις του Χρήστη ΟΔΥΦΑ σε επόμενο τιμολόγιο.

**6.7** Εφόσον ο Χρήστης ΟΔΥΦΑ δεν προβάλει εγγράφως αντιρρήσεις επί οποιουδήποτε τιμολογίου εκδοθεί από τον Διαχειριστή στο πλαίσιο της παρούσας Σύμβασης Φ-ΥΦΑ, εντός *τριάντα (30)* ημερών από την παραλαβή του, το εν λόγω τιμολόγιο θα λογίζεται ότι έχει γίνει ανεπιφύλακτα δεκτό από τον Χρήστη ΟΔΥΦΑ.

**7. ΕΓΓΥΟΔΟΣΙΑ**

**7.1.** Ως εγγύηση για την προσήκουσα εκπλήρωση των υποχρεώσεών του έναντι του Διαχειριστή από τη Σύμβαση Φ-ΥΦΑ (η «**Εγγυοδοσία**») και ως προϋπόθεση για την παροχή των Υπηρεσιών Φ-ΥΦΑ, ο Χρήστης ΟΔΥΦΑ υποχρεούται, κατ’ επιλογήν του, είτε:

**(α)**  να καταθέσει ως άτοκη εγγυοδοσία το ποσό των Είκοσι Χιλιάδων Ευρώ (€ 20.000) στον τραπεζικό λογαριασμό που θα του υποδειχθεί από τον Διαχειριστή και ο οποίος τηρείται στο όνομα του Διαχειριστή για το σκοπό αυτό ή

**(β)** να προσκομίσει στον Διαχειριστή ισόποση ανέκκλητη και ανεπιφύλακτη εγγυητική επιστολή σε πρώτη ζήτηση, εκδοθείσα υπέρ του Χρήστη ΟΔΥΦΑ και με δικαιούχο τον Διαχειριστή από Αποδεκτή Τράπεζα, με τη μορφή και το περιεχόμενο του υποδείγματος του Παραρτήματος V (*Υπόδειγμα Εγγυητικής Επιστολής Αορίστου Χρόνου*), στην ελληνική γλώσσα ή σε πιστή μετάφραση στην αγγλική γλώσσα (η «**Εγγυητική Επιστολή**»).

**7.2** Η Εγγυητική Επιστολή Καλής Εκτέλεσης θα εξασφαλίζει το σύνολο των υποχρεώσεων του Χρήστη ΟΔΥΦΑ έναντι του Διαχειριστή με βάση τη Σύμβαση Φ-ΥΦΑ ή αναφορικά με αυτή, συμπεριλαμβανομένων, ενδεικτικά και όχι περιοριστικά, των προβλεπόμενων από την παρούσα υποχρεώσεων πληρωμής της αμοιβής του Διαχειριστή, των υποχρεώσεων καταβολής αποζημίωσης οποιασδήποτε φύσης και περιγραφής λόγω αθέτησης των υποχρεώσεων του Χρήστη ΟΔΥΦΑ, καθώς και των υποχρεώσεων πληρωμής οποιωνδήποτε άλλων χρεώσεων, φόρων, τόκων υπερημερίας ή άλλων συναφών ποσών.

**7.3** Ο Χρήστης ΟΔΥΦΑ θα καταστήσει διαθέσιμη στον Διαχειριστή την Εγγυοδοσία, το αργότερο έως τη δωδέκατη (12η) μεσημβρινή της πέμπτης (5ης) ημέρας πριν από την ημερομηνία υποβολής της Αίτησης Δέσμευσης Χρονοθυρίδας Φ-ΥΦΑ αναφορικά με την πρώτη χρονικά Χρονοθυρίδα Φ-ΥΦΑ της οποίας τη δέσμευση αιτείται και, υπό την επιφύλαξη του άρθρου 7.6 κατωτέρω, θα διατηρεί αυτήν σε ισχύ καθόλη τη διάρκεια της Σύμβασης Φ-ΥΦΑ.

**7.4** Χωρίς να περιορίζονται τα λοιπά, νόμιμα ή συμβατικά δικαιώματα του Διαχειριστή, σε περίπτωση παράβασης εκ μέρους του Χρήστη ΟΔΥΦΑ οποιασδήποτε υποχρέωσης του Χρήστη ΟΔΥΦΑ από την παρούσα, ο Διαχειριστής δικαιούται, κατά την ελεύθερη κρίση του:

**(α)**  να παρακρατήσει το σύνολο ή μέρος, του χρηματικού ποσού που κατατέθηκε στον τραπεζικό λογαριασμό του Διαχειριστή ως Εγγυοδοσία, ή

**(β)**  να ζητήσει την κατάπτωση, του συνόλου ή μέρους, της Εγγυητικής Επιστολής σύμφωνα με τους ειδικότερους όρους της.

**7.5** Αν οποτεδήποτε κατά τη διάρκεια της Σύμβασης Φ-ΥΦΑ το ποσό της Εγγυοδοσίας απομειωθεί ως αποτέλεσμα είτε της λήξης της διάρκειας ισχύος της Εγγυητικής Επιστολής είτε της ολικής ή μερικής κατάπτωσης της Εγγυοδοσίας είτε της ολικής ή μερικής παρακράτησης Εγγυοδοσίας κατά τα προβλεπόμενα στο άρθρο 7.4 ανωτέρω, ο Χρήστης ΟΔΥΦΑ υποχρεούται να συμπληρώνει το ποσό της Εγγυοδοσίας μέχρι του αρχικού ύψους της, είτε καταθέτοντας στον τραπεζικό λογαριασμό του Διαχειριστή τα απαιτούμενα ποσά είτε προσκομίζοντας νέα ή συμπληρωματική Εγγυητική Επιστολή:

**(α)** εντός πέντε (5) εργασίμων ημερών από την επέλευση του γεγονότος που οδήγησε στην απομείωση ή, εφόσον η υπό (β) κατωτέρω ημερομηνία προηγείται,

**(β)**  πέντε (5) ημέρες πριν από την ημερομηνία της πρώτης, μετά την απομείωση, Χρονοθυρίδας Φ-ΥΦΑ που έχει δεσμευθεί ή της οποίας τη δέσμευση αιτείται ο Χρήστης ΟΔΥΦΑ.

Σε κάθε περίπτωση και χωρίς να θίγονται οποιαδήποτε άλλα νόμιμα ή συμβατικά δικαιώματα του Διαχειριστή, για όσο διάστημα το ποσό της Εγγυοδοσίας που είναι διαθέσιμo υπέρ του Διαχειριστή συνεχίζει να υπολείπεται του προβλεπομένου ανωτέρω, ο Διαχειριστής δικαιούται να αναστείλει, αζημίως για τον ίδιο, την παροχή των υπηρεσιών του δυνάμει της Σύμβασης Φ-ΥΦΑ και οποιασδήποτε Εκτελεστικής Σύμβασης. Στην περίπτωση αυτή, ο Διαχειριστής θα αρχίζει να παρέχει εκ νέου στον Χρήστη ΟΔΥΦΑ τις Υπηρεσίες Φ-ΥΦΑ την πέμπτη (5η) ημέρα από τη συμπλήρωση του ποσού της Εγγυοδοσίας κατά τα ανωτέρω. Η ως άνω αναστολή παροχής των υπηρεσιών του Διαχειριστή δεν συνεπάγεται απαλλαγή του Χρήστη ΟΔΥΦΑ από τις δικές του οικονομικές ή άλλες υποχρεώσεις στο πλαίσιο της παρούσας Σύμβασης Φ-ΥΦΑ ή/και οποιασδήποτε Εκτελεστικής Σύμβασης που θίγεται από την εν λόγω αναστολή.

**7.6** Στο μέτρο που η Εγγυοδοσία δεν έχει καταπέσει σύμφωνα με τα προβλεπόμενα στο παρόν άρθρο, θα επιστρέφεται στον Χρήστη ΟΔΥΦΑ εντός τριάντα (30) ημερών μετά από τη λύση της παρούσας Σύμβασης Φ-ΥΦΑ, υπό την προϋπόθεση ότι θα έχουν διευθετηθεί πλήρως όλες οι χρηματικές υποχρεώσεις του Χρήστη ΟΔΥΦΑ και οι αντίστοιχες απαιτήσεις του Διαχειριστή. Κατ’ εξαίρεση, ο Χρήστης ΟΔΥΦΑ δικαιούται να ζητήσει εγγράφως από τον Διαχειριστή την επιστροφή της Εγγυητικής Επιστολής εφόσον κατά το χρόνο του αιτήματός του δεν υφίσταται Χρονοθυρίδα Φ-ΥΦΑ η οποία έχει δεσμευθεί υπέρ αυτού και έχουν εξοφληθεί όλες οι χρηματικές υποχρεώσεις του Χρήστη ΟΔΥΦΑ προς τον Διαχειριστή. Στην περίπτωση αυτή, ο Χρήστης ΟΔΥΦΑ δεν θα δικαιούται να ζητήσει τη δέσμευση Χρονοθυρίδας Φ-ΥΦΑ μέχρι την αναπλήρωση της Εγγυοδοσίας.

**8. ΕΥΘΥΝΗ ΤΩΝ ΜΕΡΩΝ**

**8.1** Υπό την επιφύλαξη της επόμενης παραγράφου, τα Μέρη ευθύνονται έναντι αλλήλων για την αποκατάσταση μόνο της άμεσης περιουσιακής ζημίας που προκαλείται από την μη προσήκουσα εκτέλεση των υποχρεώσεων τους από τη Σύμβαση Φ-ΥΦΑ. Στο μέγιστο βαθμό που επιτρέπεται από την κειμένη νομοθεσία, κανένα εκ των Μερών δεν ευθύνεται έναντι του άλλου για την αποκατάσταση έμμεσων, αποθετικών ή περαιτέρω ζημιών, περιλαμβανομένης της απώλειας κέρδους ή επιχειρηματικής ευκαιρίας, καθώς και των μη περιουσιακών ζημιών εν γένει, περιλαμβανομένης της βλάβης ή απώλειας της επιχειρηματικής φήμης.

**8.2** Εξαιρουμένων των περιπτώσεων ευθύνης από δόλο ή βαριά αμέλεια, η συνολική συμβατική και εξωσυμβατική ευθύνη του Διαχειριστή, περιλαμβανομένης της ευθύνης από πταίσμα των προστηθέντων του, κατά τα άρθρα 334 και 922 Αστικού Κώδικα, δεν δύναται να υπερβεί συνολικά κατ’ έτος το ποσό των Τετρακοσίων Χιλιάδων Ευρώ (€ 400.000).

**8.3** Οι προβλέψεις των προηγούμενων παραγράφων δεν θίγουν το δικαίωμα του Διαχειριστή να επικαλεστεί ειδικότερες απαλλαγές από την ευθύνη που προβλέπονται στο νόμο αναφορικά με το σύνολο ή ορισμένο σκέλος της Υπηρεσίας Φ-ΥΦΑ, όπως ενδεικτικά αναφορικά με την ευθύνη του κατά τη θαλάσσια μεταφορά των Φορτηγών ΥΦΑ από και προς την Εγκατάσταση Φ-ΥΦΑ.

**8.4** Ο Χρήστης ΟΔΥΦΑ συμφωνεί να αποζημιώνει τον Διαχειριστή, τους συνεργάτες και βοηθούς εκπληρώσεως αυτού (έκαστο από τα πρόσωπα αυτά, το «**Προς Αποζημίωση Πρόσωπο**») και να τηρήσει καθένα από τα ανωτέρω πρόσωπα αζήμιο έναντι αξιώσεων τρίτων αναφορικά με οποιεσδήποτε ζημίες που προκαλούνται, από πράξη ή παράλειψη του Χρήστη ΟΔΥΦΑ ή/και των αντιπροσώπων του, των συνεργατών του και των βοηθών εκπλήρωσης ή προστηθέντων του Χρήστη ΟΔΥΦΑ εν γένει στο πλαίσιο της Σύμβασης Φ-ΥΦΑ, περιλαμβανομένων, ενδεικτικά και μη περιοριστικά, των ζημιών που αφορούν σε, ή σχετίζονται με (α) ζημίες ή βλάβες στα μεταφερόμενα οχήματα και εμπορεύματα, στις εγκαταστάσεις, τον εξοπλισμό και γενικά σε κάθε ακίνητη και κινητή περιουσία των Προς Αποζημίωση Προσώπων ή τρίτων, ή σε κοινόχρηστα πράγματα και στο περιβάλλον εν γένει, ή/και (β) την πρόκληση ασθένειας, σωματικής βλάβης, ατυχήματος ή θανάτου οποιουδήποτε προσώπου που απασχολείται από τον Διαχειριστή ή οποιοδήποτε άλλο Προς Αποζημίωση Πρόσωπο, ή τρίτου, εκτός αν ο Χρήστης ΟΔΥΦΑ αποδείξει ότι οι εν λόγω ζημίες προκλήθηκαν από γεγονός για το οποίο δεν υπέχει ευθύνη.

**9. ΑΝΩΤΕΡΑ ΒΙΑ**

**9.1** Για τους σκοπούς της Σύμβασης Φ-ΥΦΑ, ως γεγονότα ανωτέρας βίας νοούνται γεγονότα που:

**(α)** βρίσκονται εκτός της σφαίρας επιρροής και ελέγχου εκάστου Μέρους,

**(β)** δεν θα μπορούσε εύλογα να αναμένεται ότι θα έχουν ληφθεί υπόψη από το θιγόμενο Μέρος κατά το χρόνο σύναψης της Σύμβασης Φ-ΥΦΑ,

**(γ)** δεν θα μπορούσε εύλογα να έχουν αποτραπεί ή αντιμετωπιστεί από το θιγόμενο Μέρος, ακόμη κι εάν αυτό είχε ενεργήσει με επιμέλεια, και

**(δ)** καθιστά την εκπλήρωση οποιωνδήποτε υποχρεώσεων του θιγόμενου Μέρους βάσει της παρούσας Σύμβασης αδύνατη ή σε τέτοιο βαθμό δυσεπίτευκτη ή αδικαιολόγητα και υπέρμετρα δαπανηρή, ώστε να θεωρείται εύλογα αδύνατη υπό τις συγκεκριμένες περιστάσεις,

εφεξής (τα «**Γεγονότα Ανωτέρας Βίας**»).

**9.2** Τα Γεγονότα Ανωτέρας Βίας περιλαμβάνουν ενδεικτικά πόλεμο, εξεγέρσεις, γενικευμένες ταραχές, απεργίες, ανταπεργίες, πράξεις της Ελληνικής Κυβέρνησης, σεισμούς, φυσικές καταστροφές πυρκαγιές, εκρήξεις, καταιγίδες ή πλημμύρες και άλλα έντονα καιρικά φαινόμενα, θραύσεις ή ατυχήματα σε οποιεσδήποτε εγκαταστάσεις του ΕΣΦΑ ή άλλες εγκαταστάσεις ή εξοπλισμό απαραίτητο για την παροχή των Υπηρεσιών Φ-ΥΦΑ. Στην έννοια των Γεγονότων Ανωτέρας Βίας δεν περιλαμβάνονται γεγονότα, που προκαλούνται από αμέλεια, εκούσια αθέτηση ή σκόπιμη ενέργεια ενός Μέρους ή του προσωπικού, των συνεργατών, συμβούλων, υπεργολάβων και λοιπών βοηθών εκπληρώσεως του Μέρους αυτού.

**9.3** Η μη εκπλήρωση από κάποιο Μέρος οποιασδήποτε συμβατικής υποχρέωσής του δεν θα θεωρείται παράβαση της παρούσας Σύμβασης Φ-ΥΦΑ για το διάστημα από το χρόνο επέλευσης του Γεγονότος Ανωτέρας Βίας έως το χρόνο κατά τον οποίο το Γεγονός Ανωτέρας Βίας παύει να έχει επίδραση στο θιγόμενο Μέρος ή η εν λόγω επίδραση θα έπαυε να είναι ουσιωδώς δυσμενής εάν το θιγόμενο Μέρος είχε συμμορφωθεί με τις λοιπές υποχρεώσεις του βάσει της παρούσας Σύμβασης Φ-ΥΦΑ. Εφόσον το Γεγονός Ανωτέρας Βίας οδηγεί σε Κρίση Επιπέδου Έκτακτης Ανάγκης, εφαρμόζονται οι οικείες διατάξεις του Κώδικα Διαχείρισης.

**10. ΔΙΑΡΚΕΙΑ – ΑΝΑΣΤΟΛΗ ΤΗΣ ΣΥΜΒΑΣΗΣ - ΚΑΤΑΓΓΕΛΙΑ**

**10.1 Διάρκεια.** Η Σύμβαση Φ-ΥΦΑ τίθεται σε ισχύ από την υπογραφή της και είναι διάρκειας αορίστου χρόνου.

**10.2 Αναστολή:** Ο Διαχειριστής δικαιούται να αναστείλει την παροχή των Υπηρεσιών Φ-ΥΦΑ οποτεδήποτε:

**(α)** εφόσον ο Χρήστης ΟΔΥΦΑ δεν εκπληρώνει τις χρηματικές του υποχρεώσεις κατά τα προβλεπόμενα στα άρθρα 6.5 ή 7.5 της παρούσας,

**(β)** εφόσον ο Χρήστης ΟΔΥΦΑ προβαίνει σε πράξεις ή παραλείψεις που θέτουν σε κίνδυνο την ασφάλεια και ακεραιότητα του προσωπικού, των εγκαταστάσεων και του εξοπλισμού του Διαχειριστή ή τρίτων,

**(γ)** εφόσον ο Χρήστης ΟΔΥΦΑ παραβιάζει όρο της Σύμβασης Φ-ΥΦΑ με αποτέλεσμα να προκαλείται σημαντικός κίνδυνος για τον Διαχειριστή, τρίτο ή το περιβάλλον ή/και

**(δ)** σε οποιαδήποτε άλλη περίπτωση επιτρέπεται αυτό σύμφωνα με τις διατάξεις του Κώδικα Διαχείρισης και της σχετικής κείμενης νομοθεσίας.

Σε περίπτωση αναστολής των Υπηρεσιών Φ-ΥΦΑ κατά τα ανωτέρω, οι Χρονοθυρίδες Φ-ΥΦΑ που έχουν δεσμευθεί από τον Χρήστη ΟΔΥΦΑ δύνανται να αναδιατίθενται σε άλλους Χρήστες ΟΔΥΦΑ. Ο Χρήστης ΟΔΥΦΑ θα απαλλάσσεται από την υποχρέωση καταβολής της αμοιβής και των λοιπών χρεώσεων για τη δέσμευση των εν λόγω Χρονοθυρίδων Φ-ΥΦΑ στο μέτρο που αυτές πράγματι αναδιατέθηκαν από τον Διαχειριστή.

**10.3 Καταγγελία:**

**10.3.1** Η Σύμβαση Φ-ΥΦΑ λύεται κατόπιν έγγραφης καταγγελίας από τον Χρήστη ΟΔΥΦΑ, τα αποτελέσματα της οποίας επέρχονται μετά από τριάντα (30) ημέρες από την επίδοσή της στον Διαχειριστή με κοινοποίηση προς τη ΡΑΕ. Από την καταγγελία δεν θίγονται οι γεγενημένες χρηματικές αξιώσεις των Μερών, καθώς και οι υποχρεώσεις τους σε σχέση με Εκτελεστικές Συμβάσεις που αφορούν σε χρόνο μέχρι την επέλευση των αποτελεσμάτων της καταγγελίας.

**10.3.2** Ο Διαχειριστής δικαιούται να καταγγείλει τη Σύμβαση Φ-ΥΦΑ με άμεση ενέργεια, με επίδοση έγγραφης προειδοποίησης προς τον Χρήση ΟΔΥΦΑ με κοινοποίηση προς τη ΡΑΕ εφόσον:

**(α)** ο Χρήστης ΟΔΥΦΑ αδυνατεί ή αρνείται να εξοφλήσει οποιεσδήποτε ληξιπρόθεσμες χρηματικές υποχρεώσεις του εντός *τριών (3)* εργασίμων ημερών από την λήψη σχετικής ειδοποίησης από τον Διαχειριστή,

**(β)** ο Χρήστης ΟΔΥΦΑ αδυνατεί ή αρνείται να συμπληρώσει το ποσό της Εγγυοδοσίας εντός *τριών (3)* εργασίμων ημερών από την λήψη σχετικής ειδοποίησης από τον Διαχειριστή,

**(γ)** ο Χρήστης ΟΔΥΦΑ διαγραφεί από το Μητρώο Χρηστών ή ανακληθεί οποιαδήποτε άδεια που απαιτείται για την νόμιμη άσκηση της δραστηριότητάς του,

**(δ)** ο Χρήστης ΟΔΥΦΑ τεθεί σε καθεστώς που εφαρμόζεται σε αναξιόχρεους οφειλέτες ή λόγω θέσης του υπό ειδική ή άλλη εκκαθάριση ή αναγκαστική διαχείριση ή επιτροπεία ή σε συναφές καθεστώς, ή υπαγωγής του σε καθεστώς συνδιαλλαγής ή αναδιοργάνωσης – εξυγίανσης ή σε συναφές καθεστώς, σύμφωνα με τον πτωχευτικό κώδικα, ή σε άλλο καθεστώς περιορισμού της ιδιωτικής αυτονομίας ή της εξουσίας διαθέσεως των περιουσιακών στοιχείων του Χρήστη ΟΔΥΦΑ ή εάν ο Χρήστης ΟΔΥΦΑ υποβάλει δήλωση ότι αναστέλλει τις πληρωμές του ή διακόπτει τις εργασίες του, ή

**(ε)** για οποιοδήποτε άλλο σπουδαίο λόγο, περιλαμβανομένης της παράβασης οποιουδήποτε ουσιώδους όρου της παρούσας η οποία έθεσε ή δύναται να θέσει σε κίνδυνο την Εγκατάσταση Φ-ΥΦΑ ή τον λοιπό εξοπλισμό και περιουσιακά στοιχεία του Διαχειριστή ή τρίτου ή το περιβάλλον.

**10.3.3 Αυτοδίκαιη Λύση:** Η Σύμβαση Φ-ΥΦΑ λύεται αυτοδίκαια σε περίπτωση:

**(α)**  κήρυξης του Χρήστη ΟΔΥΦΑ σε κατάσταση πτώχευσης ή

**(β)** σε περίπτωση Γεγονότος Ανωτέρας Βίας που διαρκεί για διάστημα μεγαλύτερο από έξι (6) μήνες, εκτός εάν τα Μέρη συμφωνήσουν διαφορετικά.

**11. ΥΠΟΚΑΤΑΣΤΑΣΗ**

Με την επιφύλαξη τυχόν ειδικότερης διάταξης, κανένα από τα Μέρη δεν δύναται να υποκατασταθεί στα δικαιώματα και τις υποχρεώσεις του, που απορρέουν από τη Σύμβαση Φ-ΥΦΑ, χωρίς την προηγούμενη έγγραφη συναίνεση του άλλου. Το Μέρος που επιθυμεί να υποκατασταθεί (υπέρ ού η υποκατάσταση) από τρίτο πρόσωπο, κοινοποιεί την σχετική πρόθεσή του στο άλλο, παρέχοντας όλες τις αναγκαίες επιχειρηματικές και τεχνικές πληροφορίες που αφορούν στο τρίτο πρόσωπο, συνυποβάλλοντας ανεπιφύλακτη ρητή δήλωση του τρίτου προσώπου που θα απευθύνεται προς το άλλο Μέρος ότι αναλαμβάνει το σύνολο των δικαιωμάτων (εκχώρηση απαιτήσεων) και υποχρεώσεων (αναδοχή χρέους) του υπέρ ου η υποκατάσταση που απορρέουν από την Σύμβαση. Εντός προθεσμίας δέκα πέντε (15) ημερών, το αντισυμβαλλόμενο Μέρος ενημερώνει εγγράφως τον υπέρ ου η υποκατάσταση σχετικά με την αποδοχή ή την απόρριψη της προτεινόμενης υποκατάστασης. Μέχρι την παροχή της απαιτούμενης Εγγυοδοσίας από το τρίτο πρόσωπο σύμφωνα με το άρθρο 8 της Σύμβασης Φ-ΥΦΑ, η υποκατάσταση δεν παράγει έννομα αποτελέσματα. Τυχόν απόρριψη του αιτήματος υποκατάστασης ή άπρακτη παρέλευση της προθεσμίας αυτής συνεπάγεται την απόρριψη της υποκατάστασης και θεμελιώνει λόγο καταγγελίας για τα Μέρη, κατά τα προβλεπόμενα στο άρθρο 10.3 της Σύμβασης.

**12. ΕΜΠΙΣΤΕΥΤΙΚΟΤΗΤΑ**

**12.1** Έκαστο των Μερών αναλαμβάνει την υποχρέωση:

**(α)**  να τηρεί (και θα μεριμνά ώστε το προσωπικό, οι σύμβουλοι, συνεργάτες και βοηθοί εκπλήρωσης του εν λόγω Μέρους να τηρούν) τον εμπιστευτικό χαρακτήρα των Εμπιστευτικών Πληροφοριών του έτερου Μέρους και να μην τις γνωστοποιεί σε οποιοδήποτε τρίτο χωρίς την προηγούμενη έγγραφη συναίνεση αυτού,

**(β)**  να χρησιμοποιεί τις Εμπιστευτικές Πληροφορίες του έτερου Μέρους μόνο για τους σκοπούς και στο πλαίσιο της παρούσας Σύμβασης Φ-ΥΦΑ, και

**(γ)**  να ενημερώνει αμελλητί το έτερο Μέρος εάν υποπέσει στην αντίληψή του ότι οι Εμπιστευτικές Πληροφορίες έχουν γνωστοποιηθεί σε μη εξουσιοδοτημένο τρίτο.

**12.2** Ο περιορισμός του άρθρου 12.1 (α) ανωτέρω, δεν θα ισχύει για τη γνωστοποίηση Εμπιστευτικών Πληροφοριών εάν και στον βαθμό που:

**(α)** απαιτείται από τον νόμο ή ζητείται νόμιμα από οποιαδήποτε δικαστική αρχή ή αρμόδια κυβερνητική, δημόσια ή ρυθμιστική αρχή (συμπεριλαμβανομένης, ενδεικτικά, της ΡΑΕ και οποιουδήποτε χρηματιστηρίου), ή/και

**(β)** απαιτείται για την προάσπιση των εννόμων συμφερόντων και δικαιωμάτων του κοινολογούντος Μέρους στο πλαίσιο οποιασδήποτε δικαστική διαδικασίας, ή/και

**(γ)** οι εν λόγω πληροφορίες αποκτήθηκαν από τρίτους που τις κατείχαν νόμιμα χωρίς να παραβιάζονται τυχόν περιορισμοί εμπιστευτικότητας, ή είναι δημοσίως γνωστές χωρίς παράβαση του παρόντος άρθρου, υπό την προϋπόθεση ότι οποιεσδήποτε Εμπιστευτικές Πληροφορίες θα γνωστοποιούνται μόνο μετά από ειδοποίηση του άλλου Μέρους.

**12.3** Έκαστο Μέρος δύναται να γνωστοποιήσει Εμπιστευτικές Πληροφορίες στις συνδεδεμένες με αυτό επιχειρήσεις, στους συμβούλους, συνεργάτες ή δανειστές του, υπό την προϋπόθεση ότι ενημερώνει κάθε εν λόγω αποδέκτη για τις υποχρεώσεις εμπιστευτικότητας που αναλαμβάνει βάσει της παρούσας. Έκαστο Μέρος θα μεριμνά ώστε, πριν από τη γνωστοποίηση Εμπιστευτικών Πληροφοριών, τα πρόσωπα στα οποία πρόκειται να διατεθούν Εμπιστευτικές Πληροφορίες να αναγνωρίζουν και να αναλαμβάνουν να συμμορφωθούν με τους όρους του παρόντος άρθρου.

**12.4** Σε κάθε περίπτωση, ο Διαχειριστής δεσμεύεται από τις υποχρεώσεις εχεμύθειας των άρθρων 62 παρ. 5 και 66 του Νόμου.

**12.5** Η υποχρέωση εμπιστευτικότητας του παρόντος άρθρου ισχύει τόσο καθόλη τη διάρκεια της Σύμβασης Φ-ΥΦΑ, όσο και μετά την καθ’ οιονδήποτε τρόπο λύση αυτής.

**13. ΕΙΔΟΠΟΙΗΣΕΙΣ**

Κάθε ειδοποίηση σε σχέση με την παρούσα Σύμβαση Φ-ΥΦΑ θα γίνεται εγγράφως και θα παραδίδεται με ηλεκτρονικό ταχυδρομείο, συστημένη επιστολή ή με ταχυμεταφορά. Μια ειδοποίηση παράγει αποτελέσματα από την παραλαβή και θεωρείται ότι έχει παραληφθεί κατά τη στιγμή της παράδοσης, με την εξαίρεση ότι, όταν η παράδοση πραγματοποιείται εκτός των εργάσιμων ωρών, η ειδοποίηση θα θεωρείται ότι έχει παραληφθεί κατά την έναρξη των εργάσιμων ωρών, την επόμενη εργάσιμη ημέρα. Εκτός αν έκαστο Μέρος ενημερώσει διαφορετικά το άλλο εγγράφως, όλες οι έγγραφες επικοινωνίες και επιδόσεις προς τα Μέρη θα γίνονται στις διευθύνσεις τους που αναφέρονται στην εισαγωγή της παρούσας Σύμβασης.

**14. ΠΟΛΙΤΙΚΗ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ, ΔΩΡΟΔΟΚΙΑΣ ΚΑΙ ΔΙΑΦΘΟΡΑΣ**

**14.1** Οι Συμβαλλόμενοι επεξεργάζονται τα δεδομένα προσωπικού χαρακτήρα (στο εξής «**Προσωπικά Δεδομένα**») που ανταλλάσσονται στο πλαίσιο της παρούσας Σύμβασης Φ-ΥΦΑ σύμφωνα με τις διατάξεις της ισχύουσας νομοθεσίας και σήμερα με αυτές του Κανονισμού 2016/679/ΕΕ (στο εξής «**Γενικός Κανονισμός**»).

**14.2** Προσωπικά Δεδομένα που γνωστοποιούνται στους Συμβαλλομένους επ’ ευκαιρία της Σύμβασης γίνονται αντικείμενο επεξεργασίας κατά την έννοια του Γενικού Κανονισμού στο βαθμό που είναι απαραίτητο για την εκτέλεση της Σύμβασης Φ-ΥΦΑ. Δεν διαβιβάζονται, αποκαλύπτονται ή κοινοποιούνται σε τρίτους ούτε τυγχάνουν οποιασδήποτε άλλης επεξεργασίας για σκοπούς άλλους από την εκτέλεση της Σύμβασης Φ-ΥΦΑ, εξαιρουμένων των περιπτώσεων νόμιμης υποχρέωσης ή ρητής προς τούτο συναίνεσης από το Υποκείμενο των Δεδομένων. Το Υποκείμενο των Δεδομένων έχει όλα τα δικαιώματα που προβλέπονται στις ισχύουσες διατάξεις και σήμερα στα άρθρα 12-23 του Γενικού Κανονισμού, ιδίως δικαίωμα πρόσβασης σε αυτά, υποχρεούται δε σε επικαιροποίησή τους και σε γνωστοποίηση αμελλητί στο άλλο Συμβαλλόμενο Μέρος κάθε μεταβολής αυτών.

**14.3** Ειδικά ο Διαχειριστής για την εκπλήρωση των υποχρεώσεων του από την παρούσα Σύμβαση Φ-ΥΦΑ επεξεργάζεται, δηλαδή συλλέγει, αποθηκεύει και χρησιμοποιεί, προσωπικά δεδομένα, σύμφωνα με τον Γενικό Κανονισμό και την Πολιτική Προστασίας Δεδομένων του. Περισσότερες πληροφορίες μπορούν να αναζητηθούν στην ιστοσελίδα του Διαχειριστή, στην ηλεκτρονική διεύθυνση <https://www.desfa.gr/regulatory-framework/compliance/prostasia-prosopikwn-dedomenwn>.

**14.4** Ο Χρήστης ΟΔΥΦΑ δηλώνει ότι γνωρίζει και αποδέχεται να συμμορφώνεται με τον Κώδικα Δεοντολογίας και την Πολιτική του Διαχειριστή κατά της Διαφθοράς, που έχουν αναρτηθεί στην ιστοσελίδα του (<https://www.desfa.gr/regulatory-framework/compliance/code-of-conduct> και <https://www.desfa.gr/regulatory-framework/compliance/anticorruption-policy>). Όσον αφορά στα δικαιώματα και στις υποχρεώσεις από την Σύμβαση, ο Χρήστης ΟΔΥΦΑ συμφωνεί:

**(α)** να μην δίδει ή να υπόσχεται χρήματα, προμήθειες, αμοιβές ή άλλα οφέλη σε διευθυντές, εργαζόμενους ή συνεργάτες του Διαχειριστή ή/και των θυγατρικών του, συμπεριλαμβανομένων δώρων, ψυχαγωγίας, ταξιδιού ή οποιουδήποτε άλλου είδους παροχές, συμπεριλαμβανομένων των μη χρηματικών, πέραν όσων επιτρέπονται από την Πολιτική του Διαχειριστή κατά της Διαφθοράς (<https://www.desfa.gr/regulatory-framework/compliance/anticorruption-policy>),

**(β)** να ειδοποιήσει αμέσως τον Διαχειριστή για κάθε αίτημα ή απαίτηση ή οποιαδήποτε απόπειρα αφορά στα ανωτέρω υπό (α) αναφερόμενα, ανεξάρτητα από εκτίμηση ή ερμηνεία της συμμόρφωσης με τον Κώδικα Δεοντολογίας ή την Πολιτική του Διαχειριστή κατά της Διαφθοράς,

**(γ)**  να αποφεύγει την εκτέλεση συμβάσεων απευθείας με το προσωπικό του Διαχειριστή ή με οποιοδήποτε από τα μέλη της οικογένειάς τους ή με συνδεδεμένες με αυτούς εταιρείες, και

Σε περίπτωση που ο Χρήστης ΟΔΥΦΑ παραβεί οποιαδήποτε από τις ανωτέρω υπό (α) ή (γ) υποχρεώσεις του, ο Διαχειριστής δύναται να καταγγείλει τη Σύμβαση ή να αναστείλει την ισχύ της.

**14.5** Οι ειδοποιήσεις που αναφέρονται στο άρθρο 14.4 (β) ανωτέρω, αποστέλλονται με ηλεκτρονικό ταχυδρομείο στη διεύθυνση [tell.us@desfa.gr](mailto:tell.us@desfa.gr) και υπόκεινται στην Πολιτική Διαχείρισης Καταγγελιών του Διαχειριστή (<https://www.desfa.gr/regulatory-framework/compliance/whistleblowing-policy>).

**15. ΕΦΑΡΜΟΣΤΕΟ ΔΙΚΑΙΟ ΚΑΙ ΔΙΚΑΙΟΔΟΣΙΑ**

**15.1** Η παρούσα Σύμβαση, οποιεσδήποτε εξωσυμβατικές υποχρεώσεις των Μερών που απορρέουν ή συνδέονται με αυτή και κάθε διαφορά αναφορικά με την εφαρμογή ή την ερμηνεία της, διέπονται από το ελληνικό δίκαιο.

**15.2** Τα Μέρη καταβάλουν κάθε δυνατή προσπάθεια για τη φιλική διευθέτηση διαφορών που προκύπτουν κατά την εκτέλεση της Σύμβασης Φ-ΥΦΑ. Για το σκοπό αυτό, κάθε Συμβαλλόμενο Μέρος δύναται να κοινοποιεί στο άλλο, πρόσκληση για φιλική διευθέτηση διαφοράς. Εντός προθεσμίας τριών (3) εργασίμων ημερών από την αποδεικνυόμενη περιέλευση της πρόσκλησης στο Μέρος στο οποίο απευθύνεται, τα Μέρη ορίζουν και γνωστοποιούν αμοιβαία τους εκπροσώπους τους για τη διευθέτηση και διαπραγματεύονται με καλή πίστη και σύμφωνα με τα συναλλακτικά ήθη για την διευθέτηση της διαφοράς. Η διαδικασία διευθέτησης διαφοράς ολοκληρώνεται σε χρονικό διάστημα τριάντα (30) ημερών από την αποστολή πρόσκλησης για φιλική διευθέτηση και το αποτέλεσμα της διαπραγμάτευσης αυτής δεσμεύει τα Μέρη.

**15.3** Εφόσον τα Μέρη δεν επιλέξουν να επιλύσουν τη διαφορά τους σύμφωνα με τη διαδικασία φιλικής διευθέτησης της προηγούμενης παραγράφου, ή η σχετική απόπειρα φιλικής διευθέτησης δεν ευδοκιμήσει, τα Μέρη μπορούν να παραπέμπουν τη διαφορά σε διαιτησία κατά τα προβλεπόμενα στον Κώδικα Πολιτικής Δικονομίας ή στο άρθρο 37 του Νόμου. Ειδικά διαφορά που ανακύπτει σε θέματα μετρήσεων και εφόσον η διαφορά δεν επιλύθηκε μέσω της διαδικασίας φιλικής διευθέτησης διαφορών κατά την προηγούμενη παράγραφο, συμφωνείται ότι θα παραπέμπεται σε εμπειρογνώμονα κοινής αποδοχής, σύμφωνα με τη διαδικασία που περιγράφεται στον Κανονισμό Μετρήσεων ΕΣΦΑ.

**15.4** Αν δεν επιτευχθεί επίλυση της διαφοράς μέσω της διαδικασίας που προβλέπεται στις προηγούμενες παραγράφους, η διαφορά αυτή θα επιλύεται από τα καθ’ ύλην αρμόδια δικαστήρια των Αθηνών.

**16. ΤΕΛΙΚΟΙ ΟΡΟΙ**

**16.1** Τα Μέρη δηλώνουν ότι έχουν λάβει γνώση και αποδέχονται ανεπιφύλακτα τα οριζόμενα στο Νόμο, στον Κώδικα Διαχείρισης και σε κάθε άλλη διάταξη της κείμενης νομοθεσίας σχετική με το αντικείμενο της παρούσας Σύμβασης Φ-ΥΦΑ. Περαιτέρω, τα μέρη δηλώνουν ότι έχουν λάβει γνώση του Κώδικα Διαχείρισης, των Κανονισμών και Εγχειριδίων, το περιεχόμενο των οποίων συνομολογείται ως αναπόσπαστο περιεχόμενο της παρούσας.

**16.2** Κατ’ εφαρμογή της παραγράφου 4 του άρθρου 109 του Κώδικα Διαχείρισης, η πρόσβαση και η χρήση του Πληροφοριακού Συστήματος γίνεται με βάση όρους και προϋποθέσεις που καταρτίζονται και τροποποιούνται, εφ’ όσον αυτό απαιτείται, από τον Διαχειριστή, γνωστοποιούνται στον Χρήστη ΟΔΥΦΑ και γίνονται αποδεκτοί από αυτόν πριν από την πρόσβασή και τη χρήση του Πληροφοριακού Συστήματος. Οι όροι και προϋποθέσεις πρόσβασης και χρήσης του Πληροφοριακού Συστήματος, οι οποίοι είναι δεσμευτικοί τόσο για τον Χρήστη ΟΔΥΦΑ όσο και για τον Διαχειριστή θα πρέπει να διαβάζονται μαζί και συμπληρώνουν τις νομικές διατάξεις και τους όρους και συμφωνίες που διέπουν τη συμβατική σχέση του Χρήστη ΟΔΥΦΑ με τον Διαχειριστή. Ο Χρήστης ΟΔΥΦΑ δύναται να λαμβάνει γνώση των όρων και προϋποθέσεων πρόσβασης και χρήσης του Πληροφοριακού Συστήματος, όπως αυτοί κάθε φορά ισχύουν, όποτε το επιθυμεί.

**16.3.** Ο Χρήστης ΟΔΥΦΑ αναγνωρίζει και αποδέχεται ότι οι εγγραφές στα πάσης φύσεως έγχαρτα ή ηλεκτρονικά τηρούμενα βιβλία και μητρώα του Διαχειριστή αποτελούν πλήρη απόδειξη έναντι του Χρήστη ΟΔΥΦΑ για τις πράξεις και τα γεγονότα που βεβαιώνονται σε αυτές, επιτρεπομένης της ανταποδείξεως.

**16.4** Πλην αν άλλως ορίζεται ρητά στην παρούσα, καμία αδυναμία ή καθυστέρηση οποιουδήποτε Μέρους να ασκήσει οποιοδήποτε δικαίωμα ή ευχέρεια του σε σχέση με την παρούσα Σύμβαση Φ-ΥΦΑ δε θα επηρεάζει ούτε θα λειτουργεί ως παραίτηση από το σχετικό δικαίωμα ή ευχέρεια, ή αλλοίωση του περιεχομένου τους, ούτε θα αποκλείει την άσκησή τους καθ' οιανδήποτε επόμενη χρονική στιγμή. Η μερική άσκηση οποιουδήποτε εν λόγω δικαιώματος ή ευχέρειας δεν θα αποκλείει την περαιτέρω άσκηση αυτών.

**16.5** **Τροποποίηση:** Με την επιφύλαξη των αμέσως επόμενων εδαφίων και των περιπτώσεων που προβλέπονται στον Κώδικα Διαχείρισης, για την τροποποίηση της Σύμβασης Φ-ΥΦΑ, απαιτείται έγγραφη συμφωνία των Μερών, αποκλειομένου οιουδήποτε άλλου αποδεικτικού μέσου. Σε περίπτωση που παρίσταται ανάγκη τροποποίησης των όρων της Σύμβασης Φ-ΥΦΑ λόγω αλλαγής της κείμενης νομοθεσίας, τα Μέρη αναγνωρίζουν ότι το νέο κανονιστικό πλαίσιο θα διέπει εφεξής τη Σύμβαση Φ-ΥΦΑ και οφείλουν να τροποποιήσουν αυτήν αναπροσαρμόζοντας το συμβατικό κείμενο σύμφωνα με τους όρους που εκάστοτε ισχύουν εντός αποκλειστικής προθεσμίας δύο (2) μηνών ή εντός της προθεσμίας που τυχόν θα προβλέπεται στις νέες διατάξεις. Εφόσον συντρέξει τέτοια περίπτωση, ο Χρήστης ΟΔΥΦΑ διατηρεί το δικαίωμα να καταγγείλει αζημίως τη Σύμβαση Φ-ΥΦΑ εντός της προθεσμίας του προηγούμενου εδαφίου, η δε λύση της Σύμβασης επέρχεται μετά την προηγούμενη εξόφληση κάθε οφειλής έναντι του Διαχειριστή. Εφόσον παρέλθει άπρακτη η προθεσμία τροποποίησης της Σύμβασης Φ-ΥΦΑ και ταυτόχρονα δεν έχει λάβει χώρα εντός του χρόνου αυτής καταγγελία της από τον Χρήστη ΟΔΥΦΑ, κατά τα αμέσως ανωτέρω, ο Διαχειριστής διατηρεί το δικαίωμα να καταγγείλει αζημίως γι’ αυτόν τη Σύμβαση εντός δέκα (10) ημερών από την παρέλευση της εν λόγω προθεσμίας μετά την προηγούμενη εξόφληση κάθε οφειλής έναντι του Χρήστη ΟΔΥΦΑ.

**16.6** Σε περίπτωση που κάποιος από τους όρους της Σύμβασης Φ-ΥΦΑ κριθεί άκυρος ή ανεφάρμοστος για οποιοδήποτε λόγο, η ακυρότητα αυτή δεν συνεπιφέρει την ακυρότητα του συνόλου της Σύμβασης Φ-ΥΦΑ, αλλά τα Μέρη θα καταβάλουν κάθε εύλογη προσπάθεια για να τον αντικαταστήσουν με άλλο, έγκυρο και εφαρμόσιμο όρο, το αποτέλεσμα του οποίου να προσεγγίζει κατά το δυνατόν τον επιδιωκόμενο αποτέλεσμα και η νομιμότητα, εγκυρότητα ή εφαρμογή των υπόλοιπων διατάξεων της παρούσας Συμφωνίας να μην θίγεται με κανέναν τρόπο.

**ΣΕ ΠΙΣΤΩΣΗ ΤΩΝ ΑΝΩΤΕΡΩ**, η παρούσα Σύμβαση Φ-ΥΦΑ υπογράφεται από τα συμβαλλόμενα μέρη σε τρία (3) όμοια αντίτυπα.

|  |  |
| --- | --- |
|  | |
| **Για τον Διαχειριστή**  Ανώνυμη Εταιρία με την επωνυμία  «ΔΙΑΧΕΙΡΙΣΤΗΣ ΕΘΝΙΚΟΥ ΣΥΣΤΗΜΑΤΟΣ ΦΥΣΙΚΟΥ ΑΕΡΙΟΥ ΑΝΩΝΥΜΗ ΕΤΑΙΡΙΑ» | **Για τον Χρήστη ΟΔΥΦΑ**  «…………………………………» |
| Ο νόμιμος εκπρόσωπος,  ……………………….  ……………………….  (σφραγίδα με εταιρική επωνυμία) | Ο νόμιμος εκπρόσωπος,  ……………………….  ……………………….  (σφραγίδα με εταιρική επωνυμία) |

**ΠΑΡΑΡΤΗΜΑ I - ΥΠΟΔΕΙΓΜΑ ΑΙΤΗΣΗΣ ΣΥΝΑΨΗΣ ΣΥΜΒΑΣΗΣ ΠΛΑΙΣΙΟ ΧΡΗΣΗΣ ΕΓΚΑΤΑΣΤΑΣΗΣ Φ-ΥΦΑ ΓΙΑ ΦΟΡΤΩΣΗ ΦΟΡΤΗΓΩΝ ΥΦΑ**

|  |  |
| --- | --- |
| **ΑΙΤΗΣΗ ΣΥΝΑΨΗΣ ΣΥΜΒΑΣΗΣ Φ-ΥΦΑ**  Του / της ...........…………………………  ……………………………………..........  έδρα………………………………..........  Οδός ………………………. Αριθμός ....  ΑΦΜ ………………………….……….,  ΔΟΥ……………………………….……  Κωδικός EIC……………………………  που εκπροσωπείται για την υποβολή της  παρούσας δυνάμει του  ………………………………………….  ………………………………………….  από τον/ την  ………………………………………….  κάτοικο …………………………………  Αριθμ. ΔΤ ……………………............  που εκδόθηκε από ……………………..  την………………………………………  με ΑΦΜ…………………………………  Τηλέφωνα επικοινωνίας:  ………………………………………….  ………………………………………….  Fax……………………………………...  E-mail………………………………….  *(τόπος) ……………*…………………  *(ημερομηνία)* ……………………… | **ΠΡΟΣ ΤΟΝ ΔΙΑΧΕΙΡΙΣΤΗ ΤΟΥ Ε.Σ.Φ.Α.**    Λαμβάνοντας υπόψη τις διατάξεις του ν. 4001/2011 (ΦΕΚ Α’ 179, εφεξής Νόμος), του Κώδικα Διαχείρισης και την υπ΄αρ. …. Απόφαση ΡΑΕ «Έγκριση Πρότυπης Σύμβασης-Πλαίσιο Χρήσης Φ-ΥΦΑ», με την παρούσα:  Α. Δηλώνω ότι η εταιρεία την οποία εκπροσωπώ έχει δικαίωμα πρόσβασης στο Εθνικό Σύστημα Φυσικού Αερίου σύμφωνα με τις κείμενες διατάξεις, και  Β. Αιτούμαι τη σύναψη Σύμβασης-Πλαίσιο Χρήσης Εγκατάστασης Φ-ΥΦΑ.  Για το σκοπό αυτό υποβάλλονται συνημμένα τα ακόλουθα έγγραφα και στοιχεία:   1. ………………………………… 2. ………………………………… 3. ………………………………… 4. ………………………………… 5. ………………………………… 6. …………………………………   Με τιμή  **…………………….**  **…………………….**  *(ονοματεπώνυμο, ιδιότητα,*  *υπογραφή και σφραγίδα)* |

**ΠΑΡΑΡΤΗΜΑ ΙΙ - ΣΥΝΥΠΟΒΑΛΛΟΜΕΝΑ ΔΙΚΑΙΟΛΟΓΗΤΙΚΑ**

1. **Νομιμοποιητικά έγγραφα**

Ο αιτών Χρήστης ΟΔΥΦΑ πρέπει να συνυποβάλει μαζί με την αίτησή του τα κάτωθι νομιμοποιητικά έγγραφα σε έγχαρτη (hardcopy) και ηλεκτρονική μορφή, κατά περίπτωση:

**1.** Αντίγραφο του Καταστατικού του αιτούντος Χρήστη ΟΔΥΦΑ (με όλες τις τροποποιήσεις μετά τη σύσταση ή από την τελευταία κωδικοποίηση), νομίμως θεωρημένο από την αρμόδια εποπτεύουσα αρχή και προκειμένου για ημεδαπές εταιρείες το Γενικό Εμπορικό Μητρώο (Γ.Ε.ΜΗ).

**2.** Πιστοποιητικό 30ημέρου προ της υποβολής της Αιτήσεως, που εκδόθηκε από το Γενικό Εμπορικό Μητρώο (Γ.Ε.ΜΗ) ή την εκάστοτε αρμόδια εποπτεύουσα αρχή, σε περίπτωση που η έδρα αιτούντος Χρήστη ΟΔΥΦΑ είναι στην αλλοδαπή, από το οποίο πρέπει να πιστοποιούνται:

**(α)** η τρέχουσα κατάσταση του νομικού προσώπου του αιτούντος Χρήστη ΟΔΥΦΑ, ήτοι να πιστοποιείται ενδεικτικώς και όχι περιοριστικώς η νόμιμη ίδρυση/λειτουργία της εταιρείας, το γεγονός ότι δεν τελεί υπό καθεστώς διοίκησης, αφερεγγυότητας ή πτώχευσης, το ότι δεν έχει εκκρεμείς φορολογικές υποχρεώσεις, το ότι δεν έχει υπαχθεί σε διαδικασία διακανονισμού ή σε κάθε άλλη παρόμοια κατάσταση,

**(β)**  το ότι η υποβληθείσα έκδοση του καταστατικού του αιτούντος Χρήστη ΟΔΥΦΑ δεν έχει υποστεί περαιτέρω τροποποίηση,

**(γ)**  οι μεταβολές της τρέχουσας εκπροσώπησης του αιτούντος Χρήστη ΟΔΥΦΑ, ήτοι να πιστοποιείται το εν ενεργεία Διοικητικό Συμβούλιο στην περίπτωση ανώνυμης εταιρείας, οι εν ενεργεία διευθυντές στην περίπτωση εταιρείας περιορισμένης ευθύνης ή οι εν ενεργεία νόμιμοι εκπρόσωποι της εταιρείας στην περίπτωση εταιρείας άλλου εταιρικού τύπου.

**3.** Σε περίπτωση που κάποιο εκ των ανωτέρων στοιχείων δεν πιστοποιείται από το πιστοποιητικό που εκδίδεται από το Γενικό Εμπορικό Μητρώο (Γ.Ε.ΜΗ) ή την αρμόδια εποπτεύουσα αρχή της καταστατικής έδρας του αιτούντος Χρήστη ΟΔΥΦΑ (σε περίπτωση που η εταιρεία έχει έδρα στην αλλοδαπή), η εταιρεία θα πρέπει να υποβάλει επιπλέον τα ακόλουθα έγγραφα νομιμοποίησης, ήτοι:

**(α)** πρακτικό Γενικής Συνέλευσης που ορίζει το εν ενεργεία Διοικητικό Συμβούλιο και πρακτικό Διοικητικού Συμβουλίου περί συγκρότησης αυτού σε σώμα στην περίπτωση ανώνυμης εταιρείας,

**(β)**  πρακτικό Γενικής Συνέλευσης δια του οποίου διορίζονται οι εν ενεργεία διευθυντές στην περίπτωση εταιρείας περιορισμένης ευθύνης,

**(γ)** τα έγγραφα νομιμοποίησης που αποδεικνύουν το νόμιμο εκπρόσωπο του αιτούντος Χρήστη στην περίπτωση εταιρείας άλλου εταιρικού τύπου.

**4.** Πρακτικό Διοικητικού Συμβουλίου ή πληρεξούσιο ή άλλο έγγραφο εξουσιοδότησης νόμιμου/-ων εκπροσώπου/-ων του αιτούντος Χρήστη ΟΔΥΦΑ για την υποβολή της Αίτησης, την υπογραφή της Σύμβασης, για ποσό με οικονομικό αντικείμενο κατ’ ανώτατο όριο όχι μικρότερο των Πέντε Εκατομμυρίων Ευρώ (€5.000.000), καθώς και για τη λήψη του μοναδικού κωδικού χρήστη και του μυστικού κωδικού αναγνώρισης για την πρόσβαση του Χρήστη ΟΔΥΦΑ στο Πληροφοριακό Σύστημα. Πρακτικό Διοικητικού Συμβουλίου ή πληρεξούσιο ή άλλο έγγραφο εξουσιοδότησης νόμιμου/-ων εκπροσώπου/-ων του αιτούντος Χρήστη ΟΔΥΦΑ για τη διενέργεια πράξεων κατά τη λειτουργία της Σύμβασης, για ποσό με οικονομικό αντικείμενο κατ’ ανώτατο όριο όχι μικρότερο των Πέντε Εκατομμυρίων Ευρώ (€5.000.000).

**5.** Απόφαση ΡΑΕ περί εγγραφής του αιτούντος στο Μητρώο Χρηστών.

**6.** Δήλωση με την οποία ο αιτών Χρήστης ΟΔΥΦΑ, όπως εκπροσωπείται νόμιμα, δηλώνει ότι τα στοιχεία που υποβάλλει με την παρούσα αίτηση είναι αληθή. Η εταιρεία τεκμαίρεται ότι φέρει ευθύνη για την ακρίβεια των δηλώσεων από κοινού με το νόμιμο εκπρόσωπο.

**7.** Σε περίπτωση αλλοδαπού νομικού προσώπου, δήλωση του νομίμου εκπροσώπου του ότι πέραν των στοιχείων που προσκομίζονται κατά τα ανωτέρω, δεν απαιτούνται να προσκομισθούν πρόσθετα στοιχεία για την πλήρη νομιμοποίηση του νομικού προσώπου σύμφωνα με τα οριζόμενα στο δίκαιο που διέπει το αλλοδαπό αυτό νομικό πρόσωπο. Το αλλοδαπό νομικό πρόσωπο τεκμαίρεται ότι φέρει ευθύνη για την ακρίβεια των δηλώσεων από κοινού με το νόμιμο εκπρόσωπο.

**8.** Τα υποβαλλόμενα έγγραφα μπορούν να φέρουν προηγμένη ηλεκτρονική υπογραφή προερχόμενη από διαπιστευμένους παρόχους υπηρεσιών πιστοποίησης από αξιόπιστες λίστες της Ευρωπαϊκής Ένωσης (European Union Trusted Lists (EUTL).

**9.** Εφόσον τα υποβαλλόμενα έγγραφα, που προέρχονται από την αλλοδαπή, δεν φέρουν προηγμένη ηλεκτρονική υπογραφή του εκδότη τους, θα πρέπει, σύμφωνα με την παρ.6 του άρθρου 6Α και παρ.6 του άρθρου 70Α του Κώδικα Διαχείρισης, να φέρουν επισημείωση της σύμβασης της Χάγης της 5ης Οκτωβρίου 1961 (Apostille). Διευκρινίζεται ότι σε περίπτωση υποβολής ιδιωτικών αλλοδαπών εγγράφων, τα τελευταία απαιτείται να φέρουν βεβαίωση του γνησίου της υπογραφής του υπογράφοντος από συμβολαιογράφο ή από άλλη αρμόδια διοικητική ή δικαστική αρχή, καθώς και επισημείωση της σύμβασης της Χάγης (Apostille).

**10.** Όλα τα αλλοδαπά έγγραφα πρέπει να προσκομίζονται σε επίσημη μετάφραση στην ελληνική γλώσσα.

**ΙΙ. Επικαιροποίηση νομιμοποιητικών εγγράφων**

Σε περίπτωση που ένα ή περισσότερα από τα προσκομιζόμενα έγγραφα της υπό Ι ενότητας, τροποποιηθούν, ανακληθούν ή παύσει η ισχύς τους, ο Συμβαλλόμενος Χρήστης ΟΔΥΦΑ υποχρεούται να προσκομίσει άμεσα στον Διαχειριστή τα επικαιροποιημένα νομιμοποιητικά έγγραφα. Τα ανωτέρω έγγραφα παράγουν έννομες συνέπειες για τους σκοπούς της παρούσας Σύμβασης από την δωδεκάτη (12η) μεσημβρινή ώρα της επόμενης εργάσιμης ημέρας από την τεκμηριωμένη περιέλευσή τους σε γνώση του Διαχειριστή. Έως το ανωτέρω χρονικό σημείο, ο Χρήστης ΟΔΥΦΑ εξακολουθεί να δεσμεύεται από τα πρόσωπα που αναφέρονται στα προγενέστερα νομίμως υποβληθέντα έγγραφα ακόμη κι αν η ανάκληση, τροποποίηση ή παύση της ισχύος τους έχουν νομίμως δημοσιευθεί κατά τις εκάστοτε κείμενες διατάξεις. Με την προσκόμιση των νέων εγγράφων, ο Χρήστης ΟΔΥΦΑ υποχρεούται να συνυποβάλλει βεβαίωση του νόμιμου εκπροσώπου του περί του ότι τα λοιπά, ήδη υποβληθέντα νομιμοποιητικά έγγραφα παραμένουν σε ισχύ και δεν έχουν τροποποιηθεί ή ανακληθεί.

**ΠΑΡΑΡΤΗΜΑ ΙΙΙ - ΥΠΟΔΕΙΓΜΑ ΑΙΤΗΣΗΣ ΔΕΣΜΕΥΣΗΣ ΧΡΟΝΟΘΥΡΙΔΑΣ Φ-ΥΦΑ**

**Ι. ΑΙΤΗΣΗ Φ-ΥΦΑ**

**Επωνυμία Χρήστη ΟΔΥΦΑ: [●]**

**EIC Χρήστη ΟΔΥΦΑ: [●]**

**Αριθμός Σύμβασης Φ-ΥΦΑ: [●]**

**Πρόγραμμα φορτώσεων:**

|  |  |
| --- | --- |
| **Επιθυμητή** **Ημερομηνία Φόρτωσης Φορτηγού ΥΦΑ** | **Κωδικός Ταυτοποίησης Χρονοθυρίδας Φ-ΥΦΑ** |
|  |  |
|  |  |
|  |  |

**Στοιχεία του Εξουσιοδοτημένου Εκπροσώπου του Χρήστη ΟΔΥΦΑ που υπογράφει την Αίτηση Φ-ΥΦΑ**

Ονοματεπώνυμο : …………………………………………………………….

Αριθμός Δελτίου

Ταυτότητας : …………………………………………………………....

Διεύθυνση : …………………………………………………………….

Ταχ. Κώδικας : …………………………………………………………….

Τηλέφωνο : …………………………………………………………….

E-mail : …………………………………………………………….

**Τόπος / Ημερομηνία Αίτησης [●]**

|  |
| --- |
| **Για τον Χρήστη ΟΔΥΦΑ** |
| (Υπογραφή) |
| (Ονοματεπώνυμο) |

**ΙΙ. ΑΠΟΦΑΣΗ ΤΟΥ ΔΙΑΧΕΙΡΙΣΤΗ ΓΙΑ ΤΗΝ ΕΓΚΡΙΣΗ Ή ΑΠΟΡΡΙΨΗ ΑΙΤΗΣΗΣ Φ-ΥΦΑ (ΕΓΚΕΚΡΙΜΕΝΗ ΑΙΤΗΣΗ Φ-ΥΦΑ)**

Επί της με αριθμό πρωτοκόλλου [●] Αιτήσεως Φ-ΥΦΑ του Χρήστη ΟΔΥΦΑ, με αριθμό Σύμβασης Φ-ΥΦΑ [●], ο **ΔΙΑΧΕΙΡΙΣΤΗΣ**:

**□ ΕΓΚΡΙΝΕΙ** την Αίτηση, η οποία λαμβάνει **μοναδικό κωδικό αριθμό** **[●]**

□ **ΑΠΟΡΡΙΠΤΕΙ** την Αίτηση, για τους εξής λόγους:

……………

……………

**Τόπος / Ημερομηνία Έγκρισης - Απόρριψης [●]**

|  |
| --- |
| **Για τον Διαχειριστή** |
| (Υπογραφή) |
| (Ονοματεπώνυμο) |

**ΠΑΡΑΡΤΗΜΑ IV - ΥΠΟΔΕΙΓΜΑ ΗΜΕΡΗΣΙΑΣ ΔΗΛΩΣΗΣ ΦΟΡΤΩΣΗΣ ΦΟΡΤΗΓΟΥ ΥΦΑ**

**Ι.Α ΔΗΛΩΣΗ Φ-ΥΦΑ (ΔΗΛΩΣΗ ΧΡΗΣΤΗ ΟΔΥΦΑ)**

**Επωνυμία Χρήστη ΟΔΥΦΑ: [●]**

**EIC Χρήστη ΟΔΥΦΑ: [●]**

**Αριθμός Σύμβασης Φ-ΥΦΑ: [●]**

**Δήλωση από τον Χρήστη ΟΔΥΦΑ του Χρήστη ΥΦΑ που εξυπηρετεί τη δεσμευμένη, από τον Χρήστη ΟΔΥΦΑ, Χρονοθυρίδα Φ-ΥΦΑ**

|  |  |
| --- | --- |
| **Κωδικός Ταυτοποίησης Χρονοθυρίδας Φ-ΥΦΑ** | **Κωδικός EIC Χρήστη ΥΦΑ** |
|  |  |
|  |  |
|  |  |

**Στοιχεία του Εξουσιοδοτημένου Εκπροσώπου του Χρήστη ΟΔΥΦΑ που υπογράφει τη Δήλωση Φ-ΥΦΑ**

Ονοματεπώνυμο : …………………………………………………………….

Αριθμός Δελτίου

Ταυτότητας : …………………………………………………………....

Διεύθυνση : …………………………………………………………….

Ταχ. Κώδικας : …………………………………………………………….

Τηλέφωνο : …………………………………………………………….

E-mail : …………………………………………………………….

**Τόπος / Ημερομηνία Αίτησης [●]**

|  |
| --- |
| **Για τον Χρήστη ΟΔΥΦΑ** |
| (Υπογραφή) |
| (Ονοματεπώνυμο) |

**Ι.Β ΑΠΟΦΑΣΗ ΤΟΥ ΔΙΑΧΕΙΡΙΣΤΗ ΓΙΑ ΤΗΝ ΕΓΚΡΙΣΗ Ή ΑΠΟΡΡΙΨΗ ΔΗΛΩΣΗΣ Φ-ΥΦΑ (ΕΓΚΕΚΡΙΜΕΝΗ ΔΗΛΩΣΗ Φ-ΥΦΑ)**

Επί της με αριθμό πρωτοκόλλου [●] Δήλωσης Φ-ΥΦΑ του Χρήστη ΟΔΥΦΑ, με αριθμό Σύμβασης Φ-ΥΦΑ [●], ο **ΔΙΑΧΕΙΡΙΣΤΗΣ**:

**□ ΕΓΚΡΙΝΕΙ** τη Δήλωση, η οποία λαμβάνει **μοναδικό κωδικό αριθμό [●]**

□ **ΑΠΟΡΡΙΠΤΕΙ** τη Δήλωση, για τους εξής λόγους:

……………

……………

**Τόπος / Ημερομηνία Έγκρισης - Απόρριψης [●]**

|  |
| --- |
| **Για τον Διαχειριστή** |
| (Υπογραφή) |
| (Ονοματεπώνυμο) |

**ΙΙ.Α ΔΗΛΩΣΗ Φ-ΥΦΑ (ΔΗΛΩΣΗ ΧΡΗΣΤΗ ΥΦΑ)**

**Επωνυμία Χρήστη ΥΦΑ: [●]**

**EIC Χρήστη ΥΦΑ: [●]**

**Αριθμός Σύμβασης ΥΦΑ: [●]**

**Δήλωση από τον Χρήστη ΥΦΑ του Χρήστη ΟΔΥΦΑ που έχει δεσμεύσει τη Χρονοθυρίδα Φ-ΥΦΑ και θα εξυπηρετηθεί από τον Χρήστη ΥΦΑ**

|  |  |
| --- | --- |
| **Κωδικός Ταυτοποίησης Χρονοθυρίδας Φ-ΥΦΑ** | **Κωδικός EIC Χρήστη ΟΔΥΦΑ** |
|  |  |
|  |  |
|  |  |

**Στοιχεία του Εξουσιοδοτημένου Εκπροσώπου του Χρήστη ΥΦΑ που υπογράφει τη Δήλωση Φ-ΥΦΑ**

Ονοματεπώνυμο : …………………………………………………………….

Αριθμός Δελτίου

Ταυτότητας : …………………………………………………………....

Διεύθυνση : …………………………………………………………….

Ταχ. Κώδικας : …………………………………………………………….

Τηλέφωνο : …………………………………………………………….

E-mail : …………………………………………………………….

**Τόπος / Ημερομηνία Αίτησης [●]**

|  |
| --- |
| **Για τον Χρήστη ΥΦΑ** |
| (Υπογραφή) |
| (Ονοματεπώνυμο) |

**ΙΙ.Β ΑΠΟΦΑΣΗ ΤΟΥ ΔΙΑΧΕΙΡΙΣΤΗ ΓΙΑ ΤΗΝ ΕΓΚΡΙΣΗ Ή ΑΠΟΡΡΙΨΗ ΔΗΛΩΣΗΣ Φ-ΥΦΑ (ΕΓΚΕΚΡΙΜΕΝΗ ΔΗΛΩΣΗ Φ-ΥΦΑ)**

Επί της με αριθμό πρωτοκόλλου [●] Δήλωσης Φ-ΥΦΑ του Χρήστη ΥΦΑ, με αριθμό Σύμβασης ΥΦΑ [●], ο **ΔΙΑΧΕΙΡΙΣΤΗΣ**:

**□ ΕΓΚΡΙΝΕΙ** τη Δήλωση, η οποία λαμβάνει **μοναδικό κωδικό αριθμό [●]**

□ **ΑΠΟΡΡΙΠΤΕΙ** τη Δήλωση, για τους εξής λόγους:

……………

……………

**Τόπος / Ημερομηνία Έγκρισης - Απόρριψης [●]**

|  |
| --- |
| **Για τον Διαχειριστή** |
| (Υπογραφή) |
| (Ονοματεπώνυμο) |

**ΠΑΡΑΡΤΗΜΑ V - ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΑΟΡΙΣΤΟΥ ΧΡΟΝΟΥ**

Πρoς: ΑΡΙΘΜ. [●]

ΔΙΑΧΕΙΡΙΣΤΗ ΕΘΝΙΚΟΥ ΣΥΣΤΗΜΑΤΟΣ ΕURO: [●]€

ΦΥΣΙΚΟΥ ΑΕΡΙΟΥ ΑΝΩΝΥΜΗ ΕΤΑΙΡΕΙΑ

(ΔΕΣΦΑ)

Αθήνα, [●]/[●]/20[●]

Κύριοι,

Σε σχέση με την υπ’ αριθμ. [●] από [●] Σύμβαση Χρήσης Εγκατάστασης Υγροποιημένου Φυσικού Αερίου για Φόρτωση Φορτηγών ΥΦΑ (η «**Σύμβαση**») μεταξύ της ανώνυμης εταιρείας με την επωνυμία «ΔΙΑΧΕΙΡΙΣΤΗΣ ΕΘΝΙΚΟΥ ΣΥΣΤΗΜΑΤΟΣ ΦΥΣΙΚΟΥ ΑΕΡΙΟΥ ΑΝΩΝΥΜΗ ΕΤΑΙΡΕΙΑ» και τον διακριτικό τίτλο «ΔΕΣΦΑ», (εφεξής ο «**Διαχειριστής»**) και του/της [●] με την επωνυμία «[●]» και τον διακριτικό τίτλο «[●]» (εφεξής η «**Εταιρεία**») και κατόπιν εντολής της Εταιρείας: «[●]».

Εγγυόμαστε ρητά, ανέκκλητα και ανεπιφύλακτα υπέρ της Εταιρείας να καταβάλουμε σε εσάς, παραιτούμενοι των ενστάσεων της διαιρέσεως και της διζήσεως, την πλήρη και προσήκουσα τήρηση και τη συμμόρφωση της Εταιρείας με όλες ανεξαιρέτως τις οικονομικές και μη οικονομικές υποχρεώσεις της Εταιρείας οποιασδήποτε φύσεως ή περιγραφής που απορρέουν από τη Σύμβαση, όπως καθεμία από αυτές προκύπτει ότι αναλαμβάνεται δυνάμει των όρων της Σύμβασης, περιλαμβανομένων ενδεικτικά των υποχρεώσεων καταβολής προς τον Διαχειριστή οποιωνδήποτε καταβλητέων ποσών με αιτία την παροχή από αυτόν προς την Εταιρεία των Υπηρεσιών Φόρτωσης Φορτηγών Υγροποιημένου Φυσικού Αερίου, οποιασδήποτε αποζημίωσης λόγω αδυναμίας της Εταιρείας να συμμορφωθεί με τις υποχρεώσεις της όπως προκύπτουν από τη Σύμβαση, μαζί με τα ποσά συμβατικών τόκων ή/και τόκων υπερημερίας, εξόδων, αποζημιώσεων λόγω καταγγελίας και οποιωνδήποτε άλλων σχετικών ποσών οποιασδήποτε φύσης ή ονομασίας, όπως καθένα από αυτά προβλέπεται από τη Σύμβαση, έως το μέγιστο ποσό των [●] Ευρώ (€[●]).

Δεσμεύουμε το ως άνω ποσό και θα το καταβάλουμε σε εσάς εξ ολοκλήρου ή τμηματικά όπως δύνασθε να προσδιορίσετε εγγράφως, χωρίς οποιαδήποτε αντίρρηση- ή πρόσχημα, εντός δυο (2) εργάσιμων στην Αθήνα ημερών (TARGET2) από τη λήψη του πρώτου και απλού αιτήματός σας, που θα μας υποβληθεί εγγράφως ή με κλειδαριθμημένο SWIFT και το οποίο αίτημα θα αναφέρεται στην παρούσα εγγυητική επιστολή και θα υποδεικνύει σε εμάς τα αιτούμενα ποσά, χωρίς να ερευνήσουμε το νόμιμο ή όχι της απαίτησής σας. Όλες οι πληρωμές που θα γίνουν από εμάς: (i) θα καταβάλλονται σε λογαριασμό που θα υποδείξετε εγγράφως, (ii) θα πραγματοποιούνται με τηλεγραφική μεταφορά σε ελευθέρως μεταβιβάσιμα Ευρώ, (iii) θα καταβάλλονται χωρίς έκπτωση, παρακράτηση, συμψηφισμό ή ανταπαίτηση σε οποιοδήποτε λογαριασμό, συμπεριλαμβανομένων (χωρίς περιορισμό) τυχόν παρόντων ή μελλοντικών φόρων ή τραπεζικών ή άλλων χρεώσεων. Εάν από οποιονδήποτε νόμο ή κανονισμό απαιτείται έκπτωση ή παρακράτηση από εμάς, το ποσό της οφειλόμενης από εμάς πληρωμής θα αυξηθεί σε ένα ποσό το οποίο (μετά από οποιαδήποτε έκπτωση ή παρακράτηση) θα αφήνει ένα ποσό ίσο με το ποσό πληρωμής που θα οφείλονταν εάν δεν είχε απαιτηθεί έκπτωση ή παρακράτηση.

Με την παρούσα, παραιτούμαστε ρητά και ανέκκλητα από την ένσταση της διαιρέσεως και της διζήσεως, το δικαίωμά μας να επικαλεστούμε οποιεσδήποτε ενστάσεις του πρωτοφειλέτη, περιλαμβανομένων των προσωποπαγών και μη προσωποπαγών ενστάσεων και, ιδίως, οποιασδήποτε ένστασης που προβλέπεται στα Άρθρα 852-855, 862-863, 866, 867 και 869 του Ελληνικού Αστικού Κώδικα καθώς και από οποιαδήποτε δικαιώματά μας που απορρέουν από τα ως άνω Άρθρα.

Σε περίπτωση που μέρος μόνον της οφειλής, υπέρ της οποίας δίδεται η παρούσα εγγύηση δεν εξοφληθεί εμπρόθεσμα και εμφανίσετε την παρούσα σύμφωνα με τα παραπάνω προς μερική καταβολή, τότε θα σφραγίσουμε την παρούσα εγγυητική επιστολή μας για το αντίστοιχο προς το ανεξόφλητο ποσό της κύριας οφειλής, που θα σας καταβάλουμε αμέσως κατά τα ανωτέρω, η δε παρούσα εγγυητική επιστολή μας θα σας επιστραφεί και θα συνεχίσει να ισχύει έκτοτε για το υπολειπόμενο ποσό που αυτή καλύπτει. Η υποχρέωσή μας αυτή ισχύει χωρίς να έχουμε δικαίωμα άρνησης πληρωμής και χωρίς να δικαιούμαστε να αντιτάξουμε οποιεσδήποτε ενστάσεις ή αντιρρήσεις δικές μας ή της Εταιρείας υπέρ της οποίας εκδίδεται η παρούσα ή και οποιουδήποτε τρίτου. Ο Διαχειριστής δεν βαρύνεται με φόρους, τέλη ή οιαδήποτε χρέωση που σχετίζεται με την κατάπτωση της παρούσας εγγυητικής επιστολής.

Από την εγγύηση αυτή, που αφορά στην πιο πάνω αιτία και η οποία είναι αορίστου χρόνου, θα απαλλάξουμε την Εταιρεία για την οποία εγγυόμαστε, μόνο μετά από έγγραφη δήλωσή σας, περί απαλλαγής μας από κάθε ευθύνη που μπορεί να προκύψει από την παρούσα εγγύηση και με την ταυτόχρονη επιστροφή σε μας του σώματος της παρούσας εγγυητικής επιστολής. Βεβαιώνουμε, επίσης, ότι το σύνολο των εκ μέρους μας εκδοθεισών και ευρισκομένων σε ισχύ προς το Δημόσιο, ΝΠΔΔ, ΝΠΙΔ, κ.λ.π. εγγυητικών επιστολών, συμπεριλαμβανομένης και της παρούσης, δεν υπερβαίνει το για την Τράπεζά μας καθορισμένο σχετικώς από την οικεία νομοθεσία ανώτατο όριο παροχής εγγυήσεων.

Η παρούσα εγγυητική μας επιστολή διέπεται από το Ελληνικό Δίκαιο και κάθε διαφορά που τυχόν προκύψει, επιλύεται από τα Δικαστήρια της Αθήνας, τα οποία ορίζονται ως αποκλειστικώς αρμόδια.

Με τιμή,

**..................................**

**Η εγγυήτρια Τράπεζα ..................**

**ΠΑΡΑΡΤΗΜΑ** **VΙ – ΑΣΦΑΛΙΣΗ**

**1.** Ο Χρήστης ΟΔΥΦΑ υποχρεούται να συνάψει και να διατηρεί, καθόλη τη διάρκεια της Σύμβασης Φ-ΥΦΑ, τα ακόλουθα ασφαλιστήρια συμβόλαια:

Ασφαλιστήριο κάλυψης αστικής ευθύνης έναντι τρίτων συμπεριλαμβανομένης της Αστικής Ευθύνης από μεταφερόμενο φορτίο, το οποίο θα προβλέπει ρητά την κάλυψη του Χρήστη ΟΔΥΦΑ αναφορικά με δραστηριότητές του στο πλαίσιο της Σύμβασης Φ-ΥΦΑ και το οποίο θα περιλαμβάνει τα ακόλουθα ασφαλιστικά όρια/καλύψεις ανά συμβάν και συνολικά:

* Για απώλεια ζωής ή σωματική βλάβη: Δέκα Εκατομμύρια Ευρώ (€10.000.000) ανά συμβάν, Δεκαπέντε Εκατομμύρια Ευρώ (€15.000.000) συνολικά.
* Για καταστροφή ή ζημίες σε περιουσία: Δέκα Εκατομμύρια Ευρώ (€10.000.000) ανά συμβάν, Δεκαπέντε Εκατομμύρια Ευρώ (€15.000.000) συνολικά.

**2.** Ο Χρήστης ΟΔΥΦΑ θα καταβάλλει σε εμπρόθεσμη και προσήκουσα βάση (σε κάθε περίπτωση προ της έναρξης της εκάστοτε περιόδου ασφάλισης), τα ασφάλιστρα και κάθε άλλο ποσό που σχετίζεται με τα ως άνω ασφαλιστήρια συμβόλαια και θα θέτει στη διάθεση του Διαχειριστή κάθε σχετικό με τα παραπάνω έγγραφο, τουλάχιστον τριάντα (30) ημέρες πριν από τη λήξη του τρέχοντος κάθε φορά ασφαλιστηρίου συμβολαίου. Σε περίπτωση μη εμπρόθεσμης κατά τα ανωτέρω υποβολής στον Διαχειριστή αποδεικτικών σχετικά με την ανανέωση των ασφαλιστηρίων συμβολαίου/ων ή/και την καταβολή των ασφαλίστρων ή/και κάθε άλλου ποσού που σχετίζεται με αυτά, και χωρίς να περιορίζονται τα λοιπά δικαιώματα του Διαχειριστή από τη Σύμβαση Φ-ΥΦΑ, ο Διαχειριστής θα δικαιούται (αλλά δεν θα υποχρεούται) να συνάπτει ή ανανεώνει ο ίδιος τα ασφαλιστήρια συμβόλαια, στο όνομα και για λογαριασμό του Χρήστη ΟΔΥΦΑ, και να καταβάλλει τα οφειλόμενα ασφάλιστρα και εν συνεχεία να αναζητά τη σχετική δαπάνη από τον Χρήστη ΟΔΥΦΑ σε πρώτη ζήτηση, δικαιούμενος και να τη συμψηφίζει με κάθε ποσό που τυχόν οφείλει ο Διαχειριστής δυνάμει της παρούσας Σύμβασης Φ-ΥΦΑ.

**3.** Στα ασφαλιστήρια συμβόλαια ο Διαχειριστής θα καθορίζεται ως συνασφαλισμένο μέρος και δικαιούχος αποζημίωσης για το δικό του ασφαλιστικό συμφέρον και η ασφαλιστική εταιρεία θα παραιτείται από τα αναγωγικά δικαιώματά της κατά του Διαχειριστή, των συμβούλων, συνεργατών, του προσωπικού του και των εν γένει βοηθών εκπληρώσεως και προστηθέντων, εκτός αν το ζημιογόνο γεγονός οφείλεται σε δόλο ή βαριά αμέλεια των ανωτέρω.

**4.** Κάθε ασφαλιστήριο συμβόλαιο θα επιτρέπει ρητά την εκχώρηση των πάσης φύσεως απαιτήσεων του Χρήστη ΟΔΥΦΑ έναντι της ασφαλιστικής εταιρείας προς τον Διαχειριστή και ο Χρήστης ΟΔΥΦΑ συμφωνεί και αναλαμβάνει να εκχωρεί αμελλητί κάθε τέτοια απαίτηση προς τον Διαχειριστή (εφόσον ζητηθεί αυτό από τον ΔΕΣΦΑ), προς εξασφάλιση των κάθε είδους απαιτήσεων του Διαχειριστή έναντι του Χρήστη ΟΔΥΦΑ από την παρούσα Σύμβαση Φ-ΥΦΑ. Σε κάθε περίπτωση, στα ασφαλιστήρια συμβόλαια θα προβλέπεται ότι για την καταβολή οποιασδήποτε ασφαλιστικής αποζημίωσης στον Χρήστη ΟΔΥΦΑ θα πρέπει να έχει προηγουμένως ληφθεί η έγγραφη συναίνεση του Διαχειριστή και εφόσον αυτός αρνηθεί να την παράσχει, τότε αυτόματα και χωρίς άλλες διατυπώσεις η απαίτηση αποζημίωσης του Χρήστη ΟΔΥΦΑ κατά της ασφαλιστικής εταιρείας θα εκχωρείται στον Διαχειριστή. Η ευθύνη του Χρήστη ΟΔΥΦΑ από την παρούσα Σύμβαση Φ-ΥΦΑ είναι ανεξάρτητη από το εάν διατίθεται ασφαλιστική αποζημίωση, από το ύψος τυχόν ασφαλιστικής αποζημίωσης και από τυχόν εκχώρηση των απαιτήσεων του Χρήστη ΟΔΥΦΑ για την ασφαλιστική αποζημίωση προς τον Διαχειριστή, νοουμένου ότι τα ανωτέρω ουδόλως απαλλάσσουν τον Χρήστη ΟΔΥΦΑ από τις υποχρεώσεις και την ευθύνη του από την παρούσα Σύμβαση Φ-ΥΦΑ.

**5.** Τα ασφαλιστήρια συμβόλαια θα προβλέπουν ότι δεν θα είναι δυνατή η ακύρωση, καταγγελία και λήξη της ισχύος τους, καθώς και οποιαδήποτε μείωση των ορίων ασφάλισης ή των ασφαλιστικών καλύψεων, οποιαδήποτε αύξηση των απαλλαγών ή/και οποιαδήποτε άλλη τροποποίηση των όρων τους χωρίς την προηγούμενη έγγραφη ειδοποίηση του Διαχειριστή προ τριάντα (30) τουλάχιστον ημερών.